Ёшлар иттифоқи Сурхондарё вилоят Кенгаши раиси мурожаати – Сурхон тонги\nБош саҳифа / Жамият / Ёшлар иттифоқи Сурхондарё вилоят Кенгаши раиси мурожаати\nЯнвар 19, 2018\tЖамият Изоҳ қолдириш 1,503 Кўрилди\nЎзбекистон ёшлар иттифоқи Сурхондарё вилоят Кенгаши раиси\nОҳунжон УМАРОВнинг вилоятимиз ёшлари ва ота-оналарга\nАзиз ёшлар! Келажак бунёдкорлари! Ҳар сония, ҳар кун юраги “Ватан” дея ургувчи фидойи инсонлар!\nЖонажон Ўзбекистонимизнинг эртанги куни, фаровон ҳаёти ва порлоқ келажаги учун мен, сиз, барчамиз бирдек дахлдормиз! Бу дахлдорлик ҳиссини барчамиз юракдан ҳис қилиб, Ватан олдидаги бурчимизни, фаол фуқаролик позициямизни мустаҳкамлашимиз лозим!\nЎзбекистон — чексиз имкониятлар макони. Мамлакатимизда ёшларга эътибор давлат сиёсати даражасига кўтарилди. Ёшларимизнинг эмин-эркин ҳаёт кечириши, баркамол бўлиб вояга етишлари учун тизимли ислоҳотлар амалга оширилмоқда. Илм-фан, таълим, маданият, спорт соҳаси ривож топиб, ёшларимиз ҳар жабҳада ўзларининг буюк аждодлар ворислари эканлигини намоён этмоқдалар. Зеро, уларнинг муваффақияти юртнинг ривожи ва нурли келажагидан далолатдир!\nАммо афсуски, ёшлар учун кўплаб имкониятлар яратилаётган бир пайтда жамиятимизда билиб-билмай тўғри йўлдан адашиб, хатога қўл ураётган ёшларимизнинг ҳам борлиги барчамизни ташвишга солмоқда.\nЮртимизда жиноятчиликнинг олдини олиш, ҳуқуқбузарликларга бар ҳам бериш юзасидан кенг кўламли чора-тадбирлар амалга оширилмоқда. Хусусан, Президентимиз Шавкат Мирзиёев раҳбарлигида 2017 йилнинг 15 ноябрда бўлиб ўтган мамлакатимизда ҳуқуқбузарликлар профилактикаси ва жиноятчиликка қарши курашиш борасида белгиланган вазифалар ижросининг амалда қўлланилиши, бу борада йўл қўйилаётган муаммо ва камчиликларни бартараф этиш масалаларига бағишланган видеоселектор йиғилишида ёшлар орасида жиноятчиликнинг олдини олишда таълим муассасалари ва ички ишлар органларининг ҳамкорлигини мустаҳкамлаш ва масъулиятини ошириш масалалари ҳам таҳлил қилинди. Ушбу видеоселектор йиғилишида айтилган фикрлар ёшлар билан ишлайдиган, ёшларимизнинг бугунги ва эртанги ҳаёти учун масъулман деган, айниқса, Ўзбекистон ёшлар иттифоқи тизимида иш фаолиятини олиб бораётган ҳар битта ходим учун дастуруламал бўлди. Шу боис, мен ҳам Ўзбекистон ёшлар иттифоқи Сурхондарё вилоят Кенгаши раиси ҳамда Сурхон воҳаси ёшлар етакчиси сифатида ўз олдимга жиноятчиликнинг олдини олиш, жамиятимизда ҳуқуқбузарликларга бар ҳам бериш борасида кўплаб мақсад ва вазифаларни белгилаб олдим. Чунки ҳар бир ёш жамиятимиз ҳаётида муҳим аҳамиятга эга.\nСиз азиз ёшларни вазиятга жиддий эътибор қаратишга, ҳуқуқбузарлик ва жиноятчиликнинг олдини олишга қаратилган чора-тадбирларни ҳаётга татбиқ этишда фаол иштирок этишга ва Ўзбекистон ёшлар иттифоқи атрофида эзгу мақсад, “Озод ва обод ватан, эркин ва фаровон ҳаёт барпо этиш, мустақилликни мустаҳкамлаш” йўлида бирлашишга чорлаб қоламан.\nАзиз ёшлар, келажагимиз бунёдкорлари сизнинг бугунги ҳаракатингиз эртамизга пойдевор бўлади. Огоҳ бўлинг, ҳушёр туринг. Яратилган имкониятлардан унумли фойдаланинг. Юртимиз равнақига сиз ҳам улуш қўшинг. Юртбошимизнинг сиз ёшларга билдираётган юксак ишончига муносиб бўлинг.\nҚадрли ота-оналар! Оилада бола вояга етиб, унда фикрлаш аломатлари пайдо бўлса, уни яхши кузатиш ва аҳволини ўрганиш лозим бўлади. Чунки боланинг қалби содда ва тоза бўлиб, у ҳар қандай нақшни қабул қилишга тайёр! Агар яхшиликка одатлантирилса, яхшилик томон улғаяди. Унинг яхшилигига ота-она ва тарбия берувчилар шерик бўлади. Агар ёмонликка одатланса, ёмонлик билан улғаяди ва жавобгарлик ҳам унинг яқинлари зиммасига тушади.\nАфсуски, бугунги тезкор ўзгаришлар даврида ёшларимиз онги ва қалбини эгаллаш учун астойдил уринаётган ёвуз кучлар мавжуд. Улар айрим ёшларнинг соддалигидан фойдаланиб,уларга моддий ва маънавий ёрдам кўрсатиш каби баҳоналар билан ўз тузоқларига илинтиришга ҳаракат қилмоқдалар.\nДемак сизу биз ота-оналар фарзандларингизнинг тарбияси билан астойдил шуғулланиб, доим назорат қилиб борайлик! Юртбошимиз айтганларидек: “Ўз болангни ўзинг асра!” даъватига амал қилайлик!\nОлдинги Ўз болангни ўзинг асра!\nКейинги Нодир хазина


Хоразм вилояти, Ҳазорасп тумани, Питнак шаҳарчасидаги бир неча маҳалла йўллари аҳволи ёмонлиги одамларни қийнаб қўйган. Питнакликлар маҳаллий ҳокимлик ва мутасадди идоралар кўп йиллик муаммога эътибор қаратишини сўрамоқда.\nЙўллар ҳолати – ҳар қандай давлатнинг ривожланиш даражасини кўрсатиб берувчи муҳим омиллардан биридир. Одамлар ҳар куни транспортда, велосипедда ёки пиёда ишга, юмушга, ўқишга боради. Агар йўлларнинг ҳолати яхши бўлса, одамларнинг оғири енгиллашади, узоғи яқинлашади, турмуш шароити яхшиланади, турли қулайликлардан баҳраманд бўлишади. Ёмон бўлса-чи? Йўллар расволиги натижасида енгили оғирлашаётган аҳолининг кайфияти қандай бўлиши мумкин?\nKun.uz таҳририятига келган мурожаатлардан бири айнан шу мазмунда бўлди. Унда Хоразм вилояти, Ҳазорасп тумани, Питнак шаҳарчасидаги «Саяпр», «Шехлар», «Саидлар» маҳаллаларида йўлларнинг абгор аҳволга келиб қолганидан шикоят қилинган эди.\nУчта маҳаллани боғлаб турган бу йўл тахминан 7-8 км узунликка эга. Йиллар давомида унинг асфальт қопламаси емирилиб, тўлиқ яроқсиз ҳолатга келиб қолган. Иссиқ ва қуруқ мавсумда бу йўллар чанг-тўзон билан қопланмоқда, ёмғирли кунларда лойга булғаниб, ўтиш қийин бўлган ботқоққа айланмоқда. Бу йўлдан ҳаракатланаётган транспорт воситалари тезда ишдан чиқиб, таъмирталаб бўлиб қоляпти.\nСерқатнов йўлдан кўтарилаётган чанг уйларни, дов-дарахтларни, автомашиналарни қоплаб олади. Маҳалла аҳолиси шикоят қилишича, чанг-тўзон туфайли нафас олиш ҳам қийинлашиб қолган. Одамлар ёзда ҳам ойна ва эшикларини ёпиб ўтиришга мажбур. Акс ҳолда овқатга ҳам чанг ўтирмоқда. Чанг-тўзон оқибатида нафас йўллари билан боғлиқ бўлган турли касалликлар кўпайиб бораётган бўлса ҳам ажаб эмас.\nБу йўл бўйлаб ишга борадиган катталар, мактабга қатнайдиган болалар безиб кетишган. Чанг туфайли кийим-бошлари бир кунда кир бўлиб қолмоқда. Уларни ювиб, қуритиш ҳам муаммо. Боғда қуритиш учун осиб қўйилган кирларга тезда чанг ўтириб, яна яроқсиз ҳолатга келтиряпти.\nМаҳаллада пиёдалар йўлаги ҳам йўқ. Натижада, одамлар чанг-тўзонда, йўлнинг қатнов қисмидан юришга мажбур бўлишяпти. Айниқса, болаларнинг йўлнинг серқатнов ва хавфли қисмидан боғчага, мактабга бораётгани ота-оналарни хавотирга соляпти.\nБу йўлларга сув сепиб, намлаб, чанг-тўзонни камайтириш мумкиндир? Хоразм вилоятининг иссиқ ва қуруқ иқлимида бу қисқа вақт самара беради холос. Йўл тезда қуриб, яна чанг-тўзон билан қопланади.\nСўнгги йилларда аҳолининг кўпайиши, транспорт воситалари сонининг кескин ошиши натижасида йўлларнинг эскириши ҳам тезлашди. Уларни таъмирлаш масаласи Ўзбекистон учун кун тартибидаги ўткир муаммога айланди. Республика, вилоят аҳамиятидаги йўллар баҳоли қудрат таъмирланаётганини кўряпмиз. Аммо туманлар аҳамиятидаги, айниқса аҳоли яшаш жойларидаги ички йўлларнинг аҳволи ачинарли. Бу масала одамларнинг турмушида жуда кўп ноқулайликларни келтириб чиқаряпти. Маҳаллий ҳокимликлар ва йўлларни таъмирлаш билан шуғулланувчи ташкилотлар муаммога бир хил мазмунда изоҳ беришмоқда – маблағ танқислиги, асфальт қопламаси ёки битум етишмаслиги. Йўлларнинг аҳволи эса кундан-кунга ёмонлашиб боряпти.\nПитнак шаҳарчасидаги «Саяпр», «Шехлар», «Саидлар» маҳаллаларидаги йўл муаммосини мутасадди ташкилотлар ўрганиб чиқиб, ижобий ҳал қилишади деган умиддамиз.


Хитой космик зондини Марс орбитасига олиб чиқди\nХитой Тянвен 1 космик зондини Марс орбитасига олиб чиқди. Май ойи охирида бошқариладиган марсоход сайёрага тушиши кутилмоқда. Олимлар миссия Марсни инсоният томонидан мустамлака қилиш имкониятларини ўрганади деб умид қилмоқда.\nМай ойигача зонд сайёра юзасини ўрганиб чиқади ва ускуналарни ўрнатиш учун мақбул жойни танлайди. Дастлабки маълумотларга қараганда, бу Марснинг шимолий ярим шарида, Утопия тенглигида содир бўлади. Марсоход сайёрада уч ой қолади.\nКуни кеча Марс орбитасига биринчи араб сунъий йўлдоши “Ал-Амал” («Умид») учирилди. Уни Бирлашган Араб Амирликлари ишга туширилди. Миссиянинг мақсади атмосферани, иқлим шароитини ва ўзгарувчан фаслларни ўрганишдан иборат.


Ўзбекистонда мигрант аёлларнинг болалари ҳимояга олинади\n11:39 12.06.2018 (Янгиланган 11:42 12.06.2018)\nЎзбекистон хотин-қизлар қўмитаси хабарига кўра, мамлакатда болаларни интернатларда узоқ вақтга ташлаб кетиш ҳолатлар кўпайиб бормоқда\nТОШКЕНТ, 12 июн — Sputnik. Хотин-қизлар қўмитаси янги лойиҳага қўл урди, деб хабар берилди Хотин-қизлар қўмитасининг Фейсбук ижтимоий тармоғидаги саҳифасида.\nРоссияда қонуний туғиш мумкинми? Ҳомиладор мигрант аёллар учун эслатма\n"Бугунги кунда 2 миллионга яқин Ўзбекистон фуқаролари (32 миллион аҳолидан) Россия, Қозоғистон, Жанубий Корея давлатларида меҳнат мигрантлари сифатида рўйхатдан ўтган. Натижада болаларни институтционал муассасаларида (интернатларда) узоқ вақтга ташлаб кетиш ҳолатлар кўпайиб бормоқда.\nҲозирда меҳнат миграциясининг оила ва болаларга таъсирини ўрганиб чиққан расмий тадқиқотлар мавжуд эмас. Шунингдек, болалар ҳимоясига ва миграциянинг салбий оқибатларини бартараф этишга қаратилган таклифлар ҳам мавжуд эмас.\nЮқоридаги ижтимоий вазиятдан келиб чиқиб Ўзбекистон хотин-қизлар қўмитаси ЮНИСЕФ халқаро болалар жамғармаси билан ҳамкорликда "миграция оқибатида ҳимояга муҳтож бўлган болаларни ҳимоя қилиш" мавзусидаги халқаро лойиҳага қўл урди", — дейилади хабарда.\n2018 йил 11 июнь куни мазкур масалалар бўйича эскпертларнинг дастлабки учрашуви бўлиб ўтди. Учрашувда Хотин-қизлар қўмитаси, "ЮНИСЕФ" жамғармаси, Ташқи ишлар вазирлиги, Халқ таълими вазирлиги, "Оила" илмий-амалий маркази, Республика болалар ижтимоий мослашув маркази вакилларидан иборат эксперт гуруҳи иш бошлади.\nМазкур лойиҳа 36 ойга мўлжалланган бўлиб, мамлакатнинг 4 вилоятини қамраб олиши кутилмоқда.\nЛойиҳа давомида мигрант оилаларнинг фарзандларини ижтимоий-иқтисодий ҳимоя қилиш, уларнинг ҳар томонлама камол топиши асосий мақсад этиб белгиланди, деб хабар қилган қўмита.


“1UZ Бухгалтерия ҳисоби. Асосий”+ “Улгуржи савдо” практикуми | 1UZ Программное обеспечение «1UZ – Бухгалтерия», «1UZ - Склад», «1UZ - Оптовая торговля», «Отдел кадров», «Электронная отчетность»\n“1UZ Бухгалтерия ҳисоби. Асосий”+ “Улгуржи савдо” практикуми\n27.04.2018 Uncategorized @uz\n“1UZ Бухгалтерия ҳисоби. Асосий”+ “Улгуржи савдо” модулида ҳужжатлар\n•\tПриходная накладная ТМЗ (оптовая торговля);\n•\tҲисобварақ – фактура юк хати (улгуржи савдо);\n•\tЕтказиб берувчига қайтариш;\n•\tХаридордан қайтган товар;\n•\tБиржа билан ўзаро ҳисоб-китоб;\n“Приходная накладная ТМЗ (оптовая торговля)” ҳужжати қўшимча харажатлар ҳисобга олиниб, лаборатория тадқиқотлари харажатларини ҳисобга олиш, кредит ноталарини ҳисобга олган ҳолда ташкилотда товар – моддий захираларни олиш билан боғлиқ операцияларни акс эттиради; божхона тўловлари ҳисоб рақамини ҳисобга олган ҳолда; муайян маҳсулот учун қўшимча харажатлар тайинлаш қобилияти; импорт операцияларини ҳисобга олган ҳолда; валютани ҳисобга олган ҳолда ва бошқалар.(чоп этиш шакли мавжуд).\n“Ҳисобварақ – фактура юк хати (улгуржи савдо)” ҳужжати ёрдамида корхонада товар – моддий захираларни устамалари билан сотиш, муддатидан олдин тўланган тўловни ва бошқаларни ҳисобга олган ҳолда амалга оширилади.(чоп этиш шакли мавжуд).\n“Етказиб берувчига қайтариш” ҳужжати. Олинган маҳсулотнинг барчаси ёки бир қисмини етказиб берувчига қайтарилиши.\n“Харидордан қайтган товар” ҳужжати. Олинган маҳсулотнинг барчаси ёки бир қисмини сотиб олувчидан қайтиб келиши.\n“Биржа билан ўзаро ҳисоб – китоб” ҳужжати. Агар шартнома тўлови алмашинув орқали амалга оширилса, ушбу ҳужжатдан фойдаланган ҳолда товарнинг сотувчисига тўпланган қайта баҳолашни ва тўлов миқдорини ўтказиб беришингиз мумкин.


ЕИ Украина бўҳрони билан боғлиқ санкцияларини кучайтирди\nЕИнинг ташқи сиёсат бўйича мутасаддиси К.Эштон 25 майда Украинада ўтказилажак президентлик сайловидаги ҳар қандай қонунбузарлик санкцияларнинг янада кучайтирилишига олиб келиши мумкинлигидан огоҳлантирди.\nДонецк ва Луганск вилоятларида Россия тарафдори бўлган айирмачилар Украинадан мустақиллик эълон қилгани ҳамда донецклик айирмачилар Россияга қўшилиш илтимоси билан Москвага мурожаат этгани ортидан Европа Иттифоқи рус амалдорлари ва ширкатларига қарши санкцияларни кучайтирди.\nДонецклик айирмачиларнинг Москвага мурожаати исёнчилар лидери Денис Пушилин томонидан 12 май куни ўтказилган матбуот анжуманида ўқиб эшиттирилди.\nМазкур мурожаат Украина шарқидаги Донецк ва Луганск вилоятларида ҳудуд мустақиллиги учун ўтказилган, бироқ халқаро жамоатчилик томонидан тан олинмаган референдумдан бир кун ўтиб янгради.\nБаъзилари Европа Иттифоқининг “қора рўйхат”ига тушиб улгурган айирмачиларнинг лидерлари якшанба куни ўтказилган референдумда давомат юқори бўлгани ва овоз беришда иштирок этганларнинг аксарияти Киевдан мустақил бўлишни ёқлаб овоз берганини таъкидламоқда.\nШунингдек, улар 25 май куни мазкур минтақаларда Украина президентлигига сайловлар ўтказилмаслигини қайд этганлар.\nЕвропа Иттифоқининг ташқи сиёсат бўйича мутасаддиси Кэтрин Эштон 25 майда ўтказилажак сайловдаги ҳар қанақа қонунбузарлик санкцияларнинг янада кучайтирилишига олиб келиши мумкинлигидан огоҳлантирган.


Тожикистонлик меҳнат муҳожири кундалигидан. Ӯн бешинчи ҳикоя - BBC News O'zbek\nТожикистонлик меҳнат муҳожири кундалигидан. Ӯн бешинчи ҳикоя\nӮн бешинчи ҳикоя\nМана, Москвага қайтиб келганимга ҳам аллақачон икки ҳафтадан ошди.\nИлгари Россияга келгач, тожикистонликлар бор-йӯғи уч кун ичида қайддан ӯтишлари керак эди. Россия, айниқса, Москвадаги тегишли идораларда ишлайдиган амалдорларнинг расмиятчилиги, қоғозбозлиги, нимадир ишлаб қолиш умидида бӯлишлари каби сабаблар боис уч кун ичида қайддан этиш мушкул эди. Шунинг учун полисия - ӯша пайтда милисия деб аталарди, кӯзидан нарида юриш учун ҳаракат қилинарди. Қӯлга тушиб қолсанг, бир-иккитаси расман чора кӯрмаса, қолганлари, пулингни олиб қӯйиб юборарди. Лекин кӯпчилиги Москвага келиш учун ҳатто йӯлкирага қарз олиб келган тожикистонликлар учун бу пулни бериш эрта ё индин оч қолиш деган гап эди.\nХуллас, Россияда муваққат яшаш учун қайддан ӯтиш муддатининг ӯн беш кунга чӯзилиши яхши бӯлди. Ана шу икки ҳафта ичида мен қурилишда ишлаш учуш патент олишга ҳам улгурдим. Ҳа, айтгандайин, хусусий ишхоналарда ишлаш учун патент олиш етарли, ишлаш учун рухсатнома шарт эмас. Рухсатнома олиш учун эса, бу ишни қӯлига олган фирмалар ва уларнинг воситачиларига ҳеч тӯлмайдиган чӯнтакларига солиб қӯйиш учун аслида Россия муҳожирлик хизмати учун тӯланадиган маблағдан ташқари камида беш-олти баравар пул беришга тӯғри келган бӯларди.\nЯшириб нима қиламан, патент олиш ҳам қуруққа бӯлмади. Москвада таниш-билишлар ҳам қуруққа хизмат қилишмайди. «Хизмат ҳақи»дан ташқари уч минг рус рубли тӯладим ва энди уч ойгача бемалол ишлашим мумкин.\n«Мусофир бӯлганинг етар…»\nБиринчи кун ишлаб, уйга қайтганимдан сӯнг бутун баданимни совуқ тер босиб, ётиб қолдим. Агар Шуҳрат бӯлмаганда, балки йӯлда йиқилиб қолган бӯлармидим. Ижара уйга киришимиз биланоқ у дарров чой дамлади.\n- Устма-уст йӯталяпсан, шамоллаганга ӯхшайсан, Москвага биринчи марта келишинг эмас-ку, нега юпун юрдинг?\nМен Шуҳратнинг гаплари ҳақлиги учун индамадим. Тезроқ яшаш қайдидан ӯтиш ва патент тӯғрилаш учун елиб-югуриб юрганимда терлаб-пишиб, март ойида ҳам бадан-баданингдан ӯтиб кетадиган Россия совуғини унутиб қӯйган эканман.\nШуҳрат кичикроқ косадек келадиган пиёлада чой узатди.\n- Ол, қайноқ-қайноқ ичиб олгин, уйингдан олиб келган асалингдан солдим.\nЧойни ичиб, баданимдаги совуқсираш йӯқолди, бирданига қаттиқ йӯтал тутди. Шуҳрат бошимга кафтини қӯяр экан, бош чайқаганини кӯриб қолдим.\n- Ҳа, ӯртоқ, нега бош чайқаяпсан, ӯлиб қоламанми?\n- Ӯлмайсан, ӯртоқ, ӯлмайсан, лекин бошинг қӯлимни куйдирворди. Нима қилсам экан?\n- Шуҳратжон, бир таниш опахон борлар, асли касблари – ҳамшира, лекин врачлардан зӯрлик қиладилар, Тошкентда катта беморхонада ишлаганлар, шундайгина ёнимиздаги уйда яшайдилар, ӯша кишини айтиб келайми? – деди Холмурод.\nУ Шуҳрат менга чой узатаётган пайтда ичкарига кириб келганди. Эшмурод, Олимжон ва Билолиддин ҳали ишдан қайтишмаганди.\n- Майли, агар яқинда яшасалар, бир кӯриб қӯйсалар, яхши бӯларди.\nХолмурод телефонда ким биландир гаплашди ва чиқиб кетди.\nФақат бошим эмас, бутун аъзои баданим ӯтда ёнарди. Устимга Шуҳрат ёпиб қӯйган адёлни пастга сурар эканман, онам шундайгина тепамда турганларича менга илтижо билан тикилардилар: «Умиджон, ке, энди шунча йил мусофир бӯлганинг етар, энди кӯз ӯнгимда юргин. Тӯй қилайлик, болаларингни ӯзим алла айтиб, катта қилайин».\n«Бошимни бир меҳрибон қӯл силарди…»\nКӯзимни очганимда катта опам менга маъюсгина термулиб ӯтирардилар. Яхшироқ қа-раб, сочи калта қирқилган бу аёлнинг опам эмаслигини билдим. У қӯлидаги табӯлчагичга қарагач, Холмуродга юзланди:\n- Қоғоз, ручка борми?\nШуҳрат дафтар ва ручка олиб берди. Аёл нималарнидир ёздида, дафтар варағини йиртиб олди.\n- Кӯчанинг нариги бетида дорихона бор. Кеча-ю кундуз ишлайди. Мана шу ёзилган нарсаларни олиб келиб берсаларинг, Худо хоҳласа, укамнинг иссиғи тушади.\nХолмурод қоғозни олаётганди, Шуҳрат «мен бориб келаман», деб чаққонлик қилди.\n- Сиз ӯртоғингиз келгунча манови дорини еволинг.\nАёл сумкасидан олинган дорини, Холмурод пиёлада сув узатди. Мен аёлнинг қӯлидан дорини олар эканман, овоз ҳам шунчалик ӯхшаш бӯладими, деб ӯйлардим. Худди катта опамнинг овози, бирам меҳрибон, бирам ёқимли.\nОпа Шуҳрат олиб келган дори-дармонларни кӯздан кечирди-да, менга ӯгирилиб ётинг, деди.\n- Шимингизни сал пастга туширасизми, - опанинг шу ширин ундовидан сӯнггина мен ишдан қайтганимдаги шимда ётганимни англадим ва уни белимдан пастга туширдим. Игна оғриғини сезмадим. Игна қадалган ерга спирт шимдирилган пахта босилаётганини эса, пайқаб ётардим.\n- Бӯлди, шимни кӯтараверинг. Лекин бирпас қимирламай ётинг.\nКимдир кӯйлагимни авайлаб кӯтарди. Димоғимга яна спирт ҳиди урилди. Белимдан куракларимгача бориб-келаётган қӯллар жонимга ҳузур бера бошлади.\n- Ука, энди пастга қараб ётинг.\nЁқимли қӯллар энди энди кӯкрагимни, унинг атрофини сийпай бошлади…\nКӯзларим қандай юмилиб қолганини сезмай қолдим. Кӯзим юмуқ, лекин гарчи пичирлаб гапиришаётган бӯлса-да, эшитардим.\n- Асалчой ичирганингиз яхши бӯлибди. Шамоллаб қолган кӯринади. Лекин, хайрият, ӯпкага ӯтмаган. Ҳар эҳтимолга қарши бир рентгенга тушириш керак, - опамнинг бу сӯзларини эшитар эканман, ӯрнимдан қӯзғалишга уриндим.\n- Опа, сиз эртага саҳарлаб ишга борар экансиз, Холмурод уйингизга олиб бориб қӯйсинми, - Шуҳрат шивирлади.\n- Сиз сира ташвишланманг. Мен Тошкентда ишлаб юрганимда, беморлар бошида ухламасдан неча марта тонг оттирганман. Укамнинг иссиғи тушгунча ӯтираман. Ҳа, кейин мен ишлайдиган ошхонага сизлар тенги бир ажойиб укам ишга борган. Кӯпинча чарчаб қолдингиз опа, дам олинг, дея ҳамма овқатни ӯзи пиширади. Асли фарғоналик. Водий йигитлари овқатга уста бӯлишадида.\nБошимни бир меҳрибон қӯл силарди. Иссиқ кафт бутун вужудимни яйратарди. Онамнинг қӯлларидек илиқ, меҳрибон, ёқимли… Бу аёл ким ӯзи? Қӯллари онамникидек, овози опамнинг ёқимли.\nЧап қӯлтиғимдан табӯлчагични олишаётганда кӯзимни очдим.\n- Мана, иссиғингиз ҳам тушди, укажон. Ҳа, айтгандайин, отингизни ҳам билволдим. Умиджон, энди менга рухсат берасиз. Худойим шифо берсин!\n- Раҳмат, опажон, - овозим ӯзимга зӯрға эшитиларди. – Сизнинг овозингиз, қӯлларингиз менга таниш. Фақат исмингизни билмайман.\n- Мен – Манзураман. Соғ бӯлинг, Умиджон!\n- Раҳмат, опажон!\nРаҳматимни айтиб тугатар-тугатмасимдан уни бошқа овозлар босиб кетди. Бешови ҳамхонам бирданига раҳмат айтишарди. Эшмурод, Олимжон ва Билолиддин қачон ишдан келишдийкин?\nХолмурод опани кузатар экан, Билолиддин ҳам эргашди:\n- Мен ҳам бир тоза ҳаво олиб келай.\n- Тезда қайтинглар, - деди Шуҳрат эшикни ёпар экан.\nМен телефон соатига қарадим – тунги бирдан ӯтибди…\nТандирга ӯт ёқиш соғинчи\nМанзура опанинг қӯли енгил экан, уйқудан буткул соғайиб турдим. На бирон ерим оғрирди, на иссиғим бор эди. Фақат бироз йӯтал тутаётганди.\nНонушта қилиб бӯлганимиздан сӯнг, йигитлар ишга отланишди. Мен ҳам кийиниб, йӯлга тушаётганимда, Шуҳрат тӯхтатди:\n- Ҳа, қаерга?\n- Ишга. Ӯзинг биласанку, хӯжайинларга соғлом одам керак.\n- Лекин уларга соғлом одам ӯзларининг манфаати учун керак. Сенга эса, соғлик ӯзинг учун керак. Жимгина ӯралиб ётгин. Мен ҳозир бориб, икки-уч соатга жавоб олиб келаман. Кейин икковимиз рентгенга борамиз.\nМен у дедим, бу дедим, лекин Шуҳрат сӯзида туриб олди. Кеча Манзура опа вақтида ичишни тайинлаган дориларни ютиб, адёлга ӯралиб ётишдан бошқа иложим қолмади.\nШуҳрат тушга яқин қайтиб келди. Бирга поликлиникага бордик. Аввалига бир врачга учрашдик. У синчиклаб текшириб кӯрди ва туппа-тузуксизку, уч-тӯрт дона ампуциллин ичсангиз, йӯтал ҳам қолади, деди. Рентген суратини ҳам тез чиқариб беришди. Ӯпкам тоза экан.\nМен хурсанд эдим. Фақат бир нарсани ӯйлардим – ёнимда пул қолмагани учун ҳаммасига Шуҳрат тӯлади.\n- Шуҳрат, сӯраганнинг айби йӯқ, Манзура опага қанча бердинг? Энди хафа бӯлмайсан, ӯртоқчилик ӯз йӯлига, лекин бӯйнимда қарз бӯлиб қолмасин. Шуҳрат ёйилиб кулди.\n- Оббо, сеней. Вақтида пулга зориққанимда сен бериб турмаганмисан? Ҳа, айтиб қӯяй, Манзура опа бир тийин олмадилар. Агар боққан касаллардан пул олганимда бу ерларда тентираб юрмаган, болаларимнинг олдида яшаган бӯлардим, дедилар.\nМен кечгача у ажойиб аёл ҳақида миннатдорлик билан ӯйлаб юрдим. Шифокорини ю-борган Аллоҳимга шукр айтдим.\nКечқурун… кечқурун эса, ишонинг-ишонманг, уйимга Эргашали дӯстим кириб келди.\n- Келавердим. Сизни кӯп соғингандим. Мана Москва ҳам катта, ҳам кичик шаҳар экан. Учрашдик, - дерди бир-биримизни тӯхтовсиз қучоқлар эканмиз Эргашали. – Айтгандай, Манзура опамга раҳмат. Кеча бир беморни кӯргани боргандим, оти Умиджон, ӯзи тожикистонлик ӯзбеклардан экан, дедилар. Ишдан кейин опам билан бошлашиб келавердик.\nЭшик тагида Манзура опа жилмайганча турардилар.\n- Умиджон, тузалиб қолдингизми? Шуҳратжон айтдилар, ӯпкангиз тоза экан. Йӯтал ӯтиб кетади, - Манзура опанинг қӯлларида кечаги сумкачалари бор эди. – Майлими, шунчаки яна бир бор кӯриб қӯйсам, - опа сумкачадан нималардир ола бошлади.\nМен Эргашалига эски ижара уйимизга борганим, унга телефон қилганим, олдинги ишхонасига бориб, ҳеч кимдан дарагини топа олмаганим ҳақида гапирардим. ОМОНчилар босишганда у магазинга чиқиб кетган экан. Шундай қилиб, Эргашали ва ӯша пайтда уйда бӯлмаган уч кишидан ташқари ӯша ижара уйда рӯйхатда турмайдиган муҳожирларнинг ҳаммасини депорт қилиб юборишибди.\nМанзура опа нафас олишимни, томоғимни текширди. Унинг менга қараб турган кӯзлари севинчга тӯлди.\n- Яна бир кун дам олиб, ишга бораверсангиз бӯлади. Фақат ӯзингизни эҳтиёт қилинг.\n- Манзура опа, раҳмат! Ҳаммаси учун. Сиз менга қадрдон дӯстимни топиб бердингиз.\n- Кеча мен айтган фарғоналик йигит мана шу Эргашали бӯладида. Бугун, кӯзларингиз юмилиб кетяпти, опа, дея қозонга яқинлаштирмади. Ҳамма овқатни ӯзи пиширди. Мен Манзура опа худди ӯзим ҳақида гапираётгандек қувонардим.\n- Онам бировнинг ризқини биров еёлмайди, дедилар. Манови патирларни сизга опқӯйгандим.\nМен Эргашалига иккита патир, майиз, бодом, ёнғоқ мағзини узатдим.\n- Раҳмат, раҳмат!\nЭргашали нонни кӯзига суртди.\n- Ӯртоқ, фақат хафа бӯлмайсиз, патирлар қотиб қолди.\n- Э, нималар деяпсиз, патирнинг қотгани яхшида. Чойга ивитиб есангиз, маза қиласиз. Оҳ-оҳ, тезроқ уйимизга бориб, онам нон ёпганларида тандирга ӯт ёқиб берсам…\nШу лаҳза жилмайиб турган Эргашалининг кӯзига кӯзим тушди. Унинг кӯзида ёш милдирарди…\nТожикистонлик меҳнат муҳожири кундалигидан. Ӯн иккинчи ҳикоя\nТожикистонлик меҳнат муҳожири кундалигидан - ўн биринчи ҳикоя\nТожикистонлик меҳнат муҳожири кундалигидан - ўнинчи ҳикоя


22 май 2022, Тошкент вақти: 02:57\nА-380 магистрал йўлининг Беруний туманидан ўтадиган кесимида юзлаб машина беш соат тўхтаб қолди\nҚорақалпоғистон республикаси, Беруний туманидаги Абай, Қуролпо, Олтинсой овулларининг қарийб беш юз нафар аҳолиси 20 июль куни туман ҳудудидан ўтадиган А-380 магистрал йўлини 5 соатга тўсиб қўйди.\nАҳоли бу билан туман ҳокимига қарашли шолизорларга сув берилиб, аҳолининг томорқаси эса, қовжираб қолаётганига норозилик билдирди.\nВоқеа гувоҳларининг айтишларича, 20 июль куни соат 15 да туман ҳокими воқеа жойига етиб келган ва аҳоли билан музокарадан сўнг, сув берилишини ваъда қилган.\n20 июль кечга бориб, аҳоли томорқаларига сув очилган.\nТуман ҳокими Атабек Сапарбаев туманда сув тақчиллигини тан олар экан, унга қарашли шолипоялар борлигини инкор қилди.\nВоқеа жойидан видео олиб, Озодликка тақдим қилган берунийлик тадбиркор Қосимбой Ботировнинг айтишича, экинлари сувсизликдан қовжираб бораётган аҳоли ўз талабини ҳокимга етказиш мақсадида магистрал автомобил йўлини тўсишга мажбур бўлган:\nАбай, Қуролпо, Олтинсой ОФЙлардан 500дан ортиқ одам чиқди.\n- Ҳоким ўзининг шолисига сув очиб, халқнинг экинларига сув бермай қўйди. Халқнинг бошқа чораси қолмади. Кеча эрталабдан улар стихияли равишда Россияга олиб борувчи катта йўлга чиқиб, соат 11 ларда йўлни тўсиб қўйди. Абай, Қуролпо, Олтинсой ОФЙлардан 500дан ортиқ одам чиқди.\nҚосимбой Ботировнинг айтишича, одамлар ҳоким сувни ўзига қарашли минг гектар ердаги шолини суғоришга ташлаганига норозилик билдирган:\nҲоким ўзига тегишли шолини қариндош уруғлари номига эктирган.\n- Одамлар ҳоким ўзига минг гектардан ортиқ ерга шоли эктириб қўйганини айтишди. Одамларнинг гапига кўра, ҳоким ўзига тегишли шолини қариндош -уруғлари номига эктирган. Барча сув шолига ташлангани учун аҳолига сув берилмаган ва халқ йўлни ёпишга мажбур бўлган.\nТадбиркорга кўра, туман ҳокими Атабек Сапарбаев воқеа содир бўлган жойга соат 15дан ўтганда келган:\n- Ҳоким келиб халқ билан учрашди, сув беришга ваъда берди, кейин соат тўртларга яқин аҳоли йўлни очди.\nБу вақтда икки томондан юзлаб машина тиқилиб қолди.\nКечга бориб ҳоким насосларни қўштириб, аҳолининг томорқасига сув бера бошлади. Бу вақтда икки томондан юзлаб машина тиқилиб қолди.\nБеруний тумани ҳокими Атабек Сапарбаев Озодлик билан суҳбатда, туманда бу йил сув тақсимотида муаммо борлигини айтди:\nБир-иккита ғаламислар халқни провокация қилганда.\n- Ҳозир вегетация даврида бизда сув ҳаммага етмайди. Кўп сув далага етгунча тупроққа сингиб кетади. Амударёдан 25 километрдан етиб келгунча, бир нечта фермердан ўтади. Ўн кун олдин у жойга сув берилган эди. Бир-иккита ғаламислар халқни провокация қилганда! Кеча эрталаб сувни беринглар бу ёққа деб кетган эдим. Сув берилган, лекин бирданига етиб келмаган. Кеча халқ билан учрашдим, ҳаммасини тушунтирдим, халқ тушуниб тарқалди.\nАтабек Сапарбаев унинг қариндошлари ва яқин одамлари минг гектардан ортиқ шоли эккан, деган иддаоларга муносабат билдирар экан, шундай деди:\n- Мен ҳам асли берунийликман. Мисол учун синфдошим бор, қариндошларим бор. Истаган одамни фойдасига буриб қўйиши мумкин. Мана кузда шоли ўрилганда, ўша иддао қилганлар хирмон бошида турса, кимга қанча эканлигини кўрса, факт билан гаплашган маъқул. Туманда мени танишларим, туққан-туғишганларим бор, ўшалар шоли экса, мен уларга қўй экма, мен ишлаяпман, ҳокимман деб айта олмайманку?! Бир ярим йил давомида Нукусдан ҳам, Тошкентдан ҳам келиб текширишди, лекин ҳеч нарса чиқмади. Мен халқимга хизмат қиляпман, холос.\nЎзбекистонда ижтимоий муаммоларни маҳаллий ҳокимлар ҳал қилмагандан сўнг аҳоли автомобиль йўлини тўсиш ҳолатлари учраб туради.\nЖумладан, 9 декабрь куни Хоразм вилояти, Шовот тумани, Чиғатой қишлоғининг бир гуруҳ аёллари туман ҳокимлиги биноси олдидаги йўлни бир неча соатга тўсиб қўйган эди.\nЎтган йилнинг 1 декабрь куни Қорақалпоғистоннинг Элликқалъа тумани Бўстон шаҳарчаси аҳолиси газ йўқлигидан норозилик билдириб, Ўзбекистон кўчасини бир неча соатга тўсиб қўйганди.\n2019 йилнинг 26 июлида Хоразм вилоят, Урганч туман, Ашхобод кўчасида истиқомат қилган минглаб одам 26 июль куни кечаси Урганч-Ҳазорасп автомобиль йўлини тўсди. Одамлар ҳокимлик уйи бузилганларга товон пулини бермаётганига, қурилиш материаллари нархи ҳаддан ортиқ ошиб кетганига норозилик билдирган.\nАҳоли йўлни тўсди, ўзбек муҳожири мактуби, икки гектар бодиринг нега қуриди, пул ўмарган директор депутат бўлмоқчи\nУрганчда уйи бузилиб, товон пули ололмаган минглаб одам норозилик билдириб автомобиль йўлини тўсди


9 июль куни 259 кишида пневмония аниқланди – Газета.uz\n9 июль куни 259 кишида пневмония аниқланди\nЖума куни Ўзбекистонда 467 нафар фуқарода коронавирус, 259 нафар кишида пневмония аниқланди. Шунингдек, сўнгги кун ичида 3 нафар коронавирус бемори вафот этди.\nLotinchada 10 июл 2021, 11:23 Коронавирус\nАйни кунгача Ўзбекистонда жами 4 743 886 доза вакцинадан фойдаланилди, дея хабар берди ССВ матбуот хизмати. Улардан 1-босқич эмланганлар 2 865 022 доза, 2-босқичда эмланганлар 1 405 074 нафарни, 3-босқич эмланганлар 473 790 нафарни ташкил қилди.\n9 июлда Ўзбекистон бўйлаб 128 992 доза COVID-19'га қарши вакцина қўлланилди. Шулардан 1-босқич эмланганлар 95 915 нафарни, 2-босқичда эмланганлар 18 026, 3-босқич эмланганлар 15 051 нафарни ташкил қилди.\nЖами эмлашлар бўйича юқори кўрсаткичларни Наманган вилояти (592 245 доза), Фарғона вилоятида (583 639 доза), Андижон вилоятида (543 985 доза) ташкил қилмоқда.\nШу кунгача тўлиқ эмланган фуқаролар 887 322 нафарни ташкил қилмоқда.\nСўнгги кун ичида Ўзбекистонда 467 та янги касалланиш ҳолати қайд этилган бўлиб, 8 июль ҳолатига кўра, коронавирус инфекцияси қайд этилганлар сони 115 478 нафарни ташкил этмоқда.\nБундан ташқари, кеча кун давомида 259 нафар кишида пневмония аниқланди.\nШунингдек, сўнгги бир кун ичида 382 нафар бемор касалликдан соғайган бўлиб, Ўзбекистон бўйича жами тузалганлар сони 110 759 нафарга етди. Бунинг натижасида, мамлакатда соғайиш кўрсаткичи 96 фоизни ташкил этмоқда.\nШунингдек, 3 нафар коронавирусга чалинган бемор вафот этиб, касалликдан вафот этганлар сони 767 нафарни ташкил қилди.\n16.10 Йўлларда ўлимлар сонини қисқартириш бўйича режалар борми ўзи?


Шифокор: Семизлик бепуштликка олиб келади\n15:53 / 18.04.2016\nШифокор Пармаёта Цанакупининг сўзларига кўра, БАА ҳудудида эркакларнинг бепуштликка чалиниш ҳолатлари кўпайиб бормоқда.\nМутахассиснинг айтишича, бунга аҳолининг нотўғри ҳаёт тарзи сабаб бўлмоқда. Диабет билан оғриганлар ҳамда ортиқча вазнли одамлар жуда кўп, бу эса бепуштликка олиб келувчи омил ҳисобланади. Организмда кальций етишмаслиги ҳам бу борада муҳим омил бўлиб хизмат қилади. Қолаверса, бодибилдингда фойдаланиладиган стероидларнинг кейинчалик билинадиган ёмон оқибатлари бор.\nАвваллари араб мамлакатларида бу масалага орият билан қаралар ва даволаниш кеч бошланар ёки умуман бошланмас эди. Ҳозир эса бу нотўғри қарашлар ўзгариб бормоқда.\nДубай соғлиқни сақлаш маъмурияти аккредитация маркази рўйхатдан ўтказиш бўлими бошлиғи Ойша Ал Фалаҳнинг сўзларига кўра, БААда бепуштликдан даволанишга навбат кутаётган эркакларнинг улкан рўйхати мавжуд.\nҲукумат марказида даволаниш учун ўртача 5-6 ой кутиш лозим, чунки айнан шу йўналишда атиги битта бўлим мавжуд. Хусусий клиникалар ҳам бепушликни даволаш билан шуғулланади.\nДоктор Озод Мупенга биноан, сунъий уруғлантириш энг самарали йўл бўлиб қолмоқда. 45-50 фоиз ҳолатларда сунъий уруғлантириш омадли якун топади.\nЖаҳон Соғлиқни сақлаш ташкилоти маълумотига кўра, чақалоқларнинг тахминан 1 фоизи ирсий хасталик билан дунёга келади. Шифокор Панаётанинг фикрича, айни шу омил ҳам сунъий уруғлантиришнинг афзаллигини кўрсатади. Чунки бу ҳолатда касалликлардан фориғ энг соғлом эмбрионни танлаб олиш имконини беради.


ЎзА - Илм-фан ривожи тараққиётга, бунёдкорлик фаровонликка хизмат қилади\n20.07.2018 23:39 Чоп этиш версияси\nИлм-фан ривожи тараққиётга, бунёдкорлик фаровонликка хизмат қилади\nЎзбекистон Республикаси Президенти Шавкат Мирзиёев 20 июль куни Тошкент шаҳрида амалга оширилаётган ижтимоий-иқтисодий ислоҳотларнинг бориши, аввал белгиланган вазифалар ижроси билан танишди.\nДавлатимиз раҳбари дастлаб Мирзо Улуғбек шаҳарчасида жойлашган Ўзбекистон Республикаси Фанлар академиясининг Ядро физикаси институтида бўлди.\nШиддат билан ўзгараётган бугунги замон ҳар қандай мамлакат олдига нефть, газ, кўмир каби қайта тикланмайдиган энергия манбаларини тежаш, ресурсларнинг муқобилидан фойдаланган ҳолда иқтисодиёт тармоқлари ва аҳоли эҳтиёжларини таъминлаш талабини қўймоқда. Юртимизда энергетика соҳасини изчил технологик модернизация қилиш ва самарадорлигини ошириш мақсадида Россиянинг «Росатом» давлат корпорацияси билан ҳамкорликда атом энергетикасини барпо этишга киришилди.\nДавлатимиз раҳбарининг куни кеча эълон қилинган «Ўзбекистон Республикасида атом энергетикасини ривожлантириш чора-тадбирлари тўғрисида»ги фармони энергия ҳосил қилувчи қувватларни кўпайтириш ҳисобига аҳоли ва иқтисодиёт тармоқларини энергия билан барқарор таъминлаш, энергетика секторини диверсификация қилиш, атом энергиясидан тинчлик мақсадларида фойдаланиш ва ушбу йўналишларга илғор инновацион технологияларни жорий этиш мақсадларини кўзда тутади. Ушбу йўналишдаги давлат сиёсати ва атом энергетикаси соҳасидаги лойиҳаларни амалга ошириш учун Ўзбекистон Республикаси Вазирлар Маҳкамаси ҳузурида Атом энергетикасини ривожлантириш агентлиги ташкил этилди.\nЎзбекистон АЭС учун асосий хомашё бўлган уран захираси бўйича дунёда еттинчи ўринда туради. Бу захирадан унумли фойдаланиш учун мавжуд илмий-тадқиқот базасини такомиллаштириш, замонавий билимларни пухта ўзлаштирган мутахассислар тайёрлаш талаб этилади. Шу боис ЎзФА Ядро физикаси институти базасида Москва муҳандислик-физика институти филиалини очиш режалаштирилмоқда.\nПрезидентимизнинг 2017 йил 17 февралдаги қарори билан янгидан ташкил этилган Ядро физикаси институтида 10 мегаваттлик илмий-тадқиқот ядро реактори ишлаб турибди. Ўнлаб радиоизотоплар ишлаб чиқарилиб, тиббиёт муассасаларида қўлланилмоқда, 12 мамлакатга экспорт қилинмоқда.\nДавлатимиз раҳбари институт ҳудудида ташкил этиладиган Москва муҳандислик-физика институти филиали лойиҳаси билан танишди. Филиал жойлашадиган кампус ўқув биноси, талабалар учун турар жой, ўқитувчилар учун меҳмонхона, ошхона, спорт майдони, дам олиш масканларини ўз ичига олади. Яшаш манзилидан ўқув корпусига келадиган 600 метрлик йўл бўйлаб яшил хиёбон яратилади. Филиал энг замонавий жиҳозлар, юқори технологик ускуналар билан таъминланади.\n– Бу институт мамлакатимизда барпо этиладиган атом электростанциясига ҳамоҳанг бўлиши керак, – деди Президентимиз. – Келгусида Мирзо Улуғбек шаҳарчасидаги эски маданият саройи ва унинг атрофи замонавий қиёфага киради. Олимларнинг меҳнат қилиши, илм-фанни ривожлантириш учун халқаро стандартларга мос шароитлар яратилади.\nПрезидентимиз ушбу шаҳарча олимлар маскани бўлиши кераклигини, яқин вақтларда бу ерга бошқа илмий-тадқиқот институтлари кўчирилишини таъкидлади. Шу мақсадда шаҳарчанинг Бош режасини ишлаб чиқиш бўйича топшириқ берди. Шаҳарча ҳудудини кенгайтириб, институтлар учун бинолар, кўп қаватли уйлар, математика ва физика фанларига ихтисослашган мактаб, болалар боғчаси қуриш, шаҳар маркази билан транспорт қатновини яхшилаш, ер усти метроси ҳаракатини йўлга қўйиш зарурлигини таъкидлади.\nШавкат Мирзиёев Ядро физикаси институти залида Фанлар академияси ва илмий-тадқиқот институтлари вакиллари, академиклар, олимлар, ёш тадқиқотчилар билан учрашув ўтказди.\nМамлакатимизда илм-фанни ривожлантириш мақсадида олимлар билан учрашувлар ўтказиш анъанага айланди. Давлатимиз раҳбари жорий йил 6 апрель куни Фанлар академияси Ўсимлик моддалари кимёси институтида олий таълим ва ЎзФА илмий-тадқиқот институтлари раҳбарлари билан учрашувда фан билан ишлаб чиқариш ўртасидаги интеграцияни мустаҳкамлаш бўйича зарур топшириқлар берган эди. Мулоқот чоғида бу борадаги вазифалар ижроси ҳақида сўз борди.\nИлм-фанга юртимизда катта эътибор қаратилаётгани, кейинги бир йилда соҳага доир 11 фармон ва қарор қабул қилингани қайд этилди. Лекин шунча саъй-ҳаракатларга қарамай, илмий изланишлар етарлича қўллаб-қувватланмаётгани танқид қилинди.\n– Илм-фанда халқимиз манфаатига хизмат қиладиган ўз йўлимизни топмасак, эртага ёшларимиз бизни кечирмайди. Иқтисодиётимиз қачон барқарор бўлади? Фанни ривожлантирсак. Илм ўз-ўзидан бўлмайди, унга машаққатли меҳнат, давлат миқёсида эътибор керак, – деди Шавкат Мирзиёев.\nПрезидентимиз ҳар бир илмий ишга маҳсулот сифатида қараладиган, унинг харидори олдиндан аниқ бўладиган тизим яратилсагина мақсадга эришиш мумкинлигини таъкидлади. Илмий ишланмаларнинг амалиётга татбиқ этилишини қўллаб-қувватлаш учун 100 миллион доллар грант ажратилиши, илмий-тадқиқот институтлари ходимларининг маошлари бир неча баробар оширилишини маълум қилди.\nЁш авлоднинг миллий ва жаҳон илм-фан ютуқларини ўрганиш ва ўзлаштиришга интилишини рағбатлантириш, ўқувчиларнинг фундаментал фан асосларини пухта эгаллаши учун шарт-шароит яратиш мақсадида ихтисослашган мактаблар ташкил этилаётгани, мактаб ёшидан бўлғуси олимларни тайёрлаш, уларнинг инновацион ва новаторлик қобилиятини ошириш, иқтидорини рўёбга чиқариш бўйича тизимли ишларни давом эттириш зарурлиги таъкидланди. Соҳада тўпланиб қолган муаммоларни бартараф этиш, иқтидорли ёшларни излаб топиш ва уларни илмий фаолиятга жалб қилиш ҳамда ҳар томонлама қўллаб-қувватлашда академик фан салоҳиятидан самарали фойдаланиш бўйича топшириқлар берилди.\nТадбирда Фанлар академияси президенти Б.Йўлдошев, инновацион ривожланиш вазири И.Абдураҳмонов, ЎзФА Ион плазма ва лазер технологиялари институти директори Ҳ.Ашуров, академиклар А.Асқаров, С.Баҳромов ва бошқалар мамлакатимизда илм-фаннинг ҳар бир йўналишини ривожлантириш бўйича салмоқли ишлар бошлангани, физика-математика соҳаси олимлари билан мазкур учрашув атомни ўрганиш фани ва ядро технологияларини ривожлантиришга оид комплекс чора-тадбирларни амалга ошириш борасидаги долзарб вазифаларни белгилаб олишда муҳим қадам эканини алоҳида қайд этдилар.\nТошкент йирик мегаполисга айланмоқда. Шунга монанд улкан бунёдкорлик ишлари амалга оширилмоқда. Давлатимиз раҳбари аҳолининг талаб ва эҳтиёжи, пойтахтимизнинг келгуси ривожланишини инобатга олган ҳолда, Тошкент шаҳри бўйлаб ер усти халқа метро линиясини қуриш бўйича топшириқ берган эди. Қисқа фурсат ичида кенг кўламли қурилиш ишлари бошлаб юборилди.\nПрезидентимиз Тошкент шаҳри бўйлаб барпо этилаётган ер усти халқа метро линияси қурилиши билан танишди.\nУмумий узунлиги 52,1 километрдан иборат мазкур метро йўналишининг 50,5 километри баландлиги 6 метрлик эстакадалар орқали ўтказилади. Лойиҳанинг умумий қиймати 422,3 миллион долларга тенг. Лойиҳа доирасида 2 мингга яқин таянч устунлар ва оралиқ тўсинлар, 13 мингга яқин темир-бетон балкалар ўрнатиш ва 35 бекат қуриш назарда тутилган.\nҚурилиш ишлари беш босқичда амалга оширилади. Дастлаб Тошкент метрополитенининг "Дўстлик" бекатидан Қўйлиқ бозоригача бўлган қисми қурилади. 11 километрлик масофада 8 бекат бунёд этиш мўлжалланган.\nБугунги кунга қадар халқа метро йўлининг 4 километр қисмида қурилиш ишлари амалга оширилиб, 206 та таянч устуни учун котлован қазиш ишлари бажарилган. Устунлар устига кўндаланг темир-бетон таянч ўрнатиш ишлари бошланган. Устунлар оралиғини бирлаштирувчи 16 та темир-бетон балка ўрнатилган.\n– Бу транспорт тармоғи ишга тушишини халқимиз интиқлик билан кутмоқда, – деди Шавкат Мирзиёев. – Арзон ва хавфсиз бўлган мазкур транспорт тармоғи аҳолига ҳар томонлама қулайлик яратади. Энг муҳими, бу бошқа жамоат транспортларидаги юкламани ўзига олади, шаҳар марказидаги тирбандликни камайтиради. Шунинг учун қурилишни имкон қадар тезроқ якунлашимиз керак.\nДавлатимиз раҳбари ер усти халқа метро линияси қурилишида эътиборга олиш лозим бўлган жиҳатларга алоҳида тўхталди. Бунёдкорлик ишлари узлуксизлигини таъминлаш, унинг атрофини ободонлаштириш, "Дўстлик" бекатидан Қўйлиқ бозоригача ва Қўйлиқ бозоридан "Олмазор" бекатигача бўлган қисмини 2019 йил Наврўз байрамигача фойдаланишга топшириш юзасидан зарур кўрсатмалар берди.\nАйни пайтда халқа метро линиясидаги поезд ва бошқа техника воситаларини бошқариш учун 50 нафарга яқин мутахассис Жанубий Корея ва Хитойда малака оширмоқда. Метрода ҳаракатланадиган янги поезд вагонлари ҳам тайёрланмоқда.\nШавкат Мирзиёев Сергели тумани “Чоштепа” маҳалла фуқаролар йиғини ҳудудидаги янги уй-жойлар қурилишини бориб кўрди.\nБу ерда Тошкент шаҳар ҳокимлиги томонидан ажратилган 30 гектар ерда чет эллик инвесторлар иштирокида янги қурилиш технологиялари асосида 4 минг 20 хонадонга мўлжалланган 72 та 7 қаватли уй қурилмоқда.\nПрезидентимиз ташаббуси билан 2017 йилдан мамлакатимизнинг барча шаҳарларида турар жойга муҳтож оилалар учун арзон уй-жойлар қурилиши бошланди. Бундай уйлар Тошкент шаҳрида узоқ йиллардан буён қурилмаётган эди. Янги уйлар асосан қиммат тижорат уйлари бўлиб, ижтимоий ҳимояга муҳтож ва бюджет ташкилотларида ишлайдиганлар уларни олиш имкониятига эга бўлмаган.\nШуларни инобатга олган ҳолда, Сергели туманида 2017-2022 йилларда 500 кўп қаватли уй қурилиши бўйича махсус дастур ишлаб чиқилди. Бу йирик лойиҳанинг амалга оширилиши қарийб 30 минг оиланинг уй-жойга эҳтиёжини таъминлаш имконини беради.\nМазкур дастур ижроси доирасида 2017 йилда туманда 102 кўп қаватли арзон уй қурилиб, 4 минг 88 хонадон ўз эгаларига топширилди.\nТошкент шаҳрида барча манбалар ҳисобидан қарийб 28 минг хонадонли 638 кўп қаватли уй қурилмоқда. Жумладан, замонавий лойиҳалар асосида жами 15 минг 740 хонадонли 334 арзон уй барпо этилмоқда. Бу ўтган йилга нисбатан 3 баробар кўпдир.\nЧоштепа маҳалласида қурилаётган уйлар маҳаллий бюджетга қўшимча тушумлар ва ҳомийлар маблағлари ҳисобидан барпо этилаётгани билан аҳамиятлидир. Уйлар Тошкент шаҳар ҳокимлиги тасарруфида бўлиб, хонадонлардан бир қисмини уй-жойга муҳтож ногиронларга бепул тақдим этиш, қолганларини эҳтиёжманд оилаларга вақтинча яшаб туриш учун ва кейинчалик имтиёзли кредит расмийлаштирган ҳолда хусусий мулк сифатида бериш белгиланган. Мутасаддиларнинг таъкидлашича, мазкур уйлар жорий йилнинг 20 декабрига қадар фойдаланишга топширилади.\n– Уй қурилишида ҳар жиҳатдан қулай ва сифатни таъминловчи илғор технологиялардан фойдаланиш кўламини янада кенгайтиришимиз керак, – деди Шавкат Мирзиёев. – Мамлакатимизда бу каби уйлар қурилиши тизимли давом этади. Шу боис қурувчи кадрларни тайёрлашга алоҳида эътибор қаратиш лозим. Ёшларимиз қурилиш саноатида энг сўнгги технологияларни, инновацион ғояларни ҳаётга татбиқ этишга қодир бўлиши зарур.\nДавлатимиз раҳбари уй қуришнинг замонавий ютуқларини ўзлаштириш, бундай уйларни бошқа жойларда ҳам лойиҳалаштириш бўйича топшириқлар берди.\nУзунлиги 7,1 километр бўлган Тошкент метрополитенининг Сергели линияси қурилишини 2020 йилга қадар якунлаш кўзда тутилган. Сергели метро линияси ҳозиргача Марказий Осиёда қўлланилмаган бутунлай янгича – эстакада усулида бунёд этилмоқда. Мазкур линия кўприксимон тарзда қурилади, поездлар ер устида ҳаракатланади. Бекатларда йўловчиларга қулайлик яратиш мақсадида махсус лифт ва эскалаторлар ўрнатилади.\nЛойиҳа қиймати 105 миллион долларга тенг. Унинг доирасида 265 жуфт таянч устун ва оралиқ тўсинлар ўрнатиш, 6 та йўловчи бекати ва 6 та электр таъминоти станциясини қуриш кўзда тутилган. Метронинг Сергели йўналиши Чилонзор йўналишининг “Олмазор” бекатидан бошланиб, “Йўлдош” даҳасигача бўлган ҳудуддан ўтади.\nАйни пайтда лойиҳанинг 5 километр қисмида қурилиш ишлари амалга оширилмоқда. 130 жуфт таянч устунлар ўрнатилган. Улар устига 60 та оралиқ тўсинлар қўйилиб, бирлаштирувчи балкалар ўрнатиш ишлари бошланган.\nҚурилиш ишларига 70 дан ортиқ техника ва механизм, 350 нафар малакали муҳандис ва ишчилар жалб қилинган. Жорий йил якунига қадар 6 километр масофада темир-бетон конструкцияларни монтаж қилиш ҳамда 3 метро бекатини қуриш ишлари тугалланиши белгиланган.\nДавлатимиз раҳбари бу ерда қурилишнинг боришини кўздан кечирди. Метрони сифатли, қулай ва хавфсиз қилиб қуриш бўйича кўрсатмалар берди.\nШу ерда Тошкент шаҳрида қурилиши режалаштирилган 9 қаватли уйлар лойиҳаси тақдимоти ҳам ўтказилди.\nМатназар Элмуродов, Зиёдулла Жонибеков, Алоуддин Ғаффоров, ЎзА


Батшуайи яна Францияга қайтиши мумкин\n24 ноябрь, 2018, 09:19\nМавсумни “Валенсия” сафида ижара асосида ўтказаётган “Челси” ҳужумчиси Миши Батшуайи яна “Марсел”га қайтиши мумкин.\nLe10Sport нашри тарқатган хабарга кўра француз клуби 25 ёшли бельгиялик футболчини яқинлашиб келаётган қишки трансферлар чоғида ижарага олмоқчи. Маълумотларга қараганда “Марсель” скаутлари уни яқинда бўлиб ўтган Швейцария – Бельгия (5:2) учрашувида стадиондан туриб кузатиб боришган.\nЭслатиб ўтамиз, “Марсель” Батшуайи учун бегона эмас. Боиси, у 2014-2016 йилларда айнан мана шу жамоа шарафини ҳимоя қилган. У жорий мавсум “Валенсия” таркибида Ла Лигада жами 11та ўйинда майдонга тушиб, ўз ҳисобига бор йўғи 1та гол ёздириб қўйишга эришди.


Молдовада янги чиққан картошка нархлари ўтган йилгига қараганда юқорироқ бўлиб турибди, аммо бу кўпга бормайди • EastFruit\nБош саҳифа › Махсус › Молдовада янги чиққан картошка нархлари ўтган йилгига қараганда юқорироқ бўлиб турибди, аммо бу кўпга бормайди\nМолдовада янги чиққан картошка нархлари ўтган йилгига қараганда юқорироқ бўлиб турибди, аммо бу кўпга бормайди\nМуаллиф: EastFruit 1 Июл 21 1 Июл 21 01\n2021 йил июнь ойи бошидан ой якунига қадар Молдовада янги чиққан картошканинг ўртача улгуржи нархлари деярли 30 фоизга арзонлаган бўлишига қарамасдан, ишчи улгуржи нархлар 6-7 лей/кг ($0,33-0,39/кг) оралиғида қолди. Ўтган йил июнь ойи охирида Молдова бозорларида янги чиққан картошка арзонроқ – 5-6 лей/кг ($0,28-0,34/кг) улгуржи нархда сотилганди.\nБир қарашда юзага келган вазият ажаблантирмоқда: 2020 йилда кучли қурғоқчилик бўлганди, бу йил эса об-ҳаво шароитлари картошка ўстириш учун ҳозирча яхши, айрим ҳудудларда эса жуда яхши бўлиб турибди. Яъни, ижобий прогнозлардан келиб чиқиб, 2021 йилги ҳосилдан картошка нархлари июнь ойи бошиданоқ тушишни бошлаб (худди 2020 йилда бўлгани каби), ўтган йилги даражалардан янада арзонроқ бўлади деб тахмин қилиш мумкин эди.\nКартошка етиштирувчи фермерларнинг фикрича, иккита омил вазиятни уларнинг фойдасига ўзгартириб юборди. Биринчиси – маҳаллий янги картошканинг мамлакат ички бозорига нисбатан кечроқ етиб келиши. Ҳозирги вақтда бозор ушбу маҳсулот билан тўлиқ таъминланмаган, тўлов қобилиятига эга қониқтирилмаган талаб мавжуд. Нархларни ушлаб турган иккинчи омил – импортнинг нисбатан камроқ ҳажмда эканлиги. Айни пайтда, импортёрларнинг муҳим тоифаси бўлмиш йирик супермаркетлар тармоқлари картошка нархларини (дарвоқе, бошқа импорт қилинувчи мева-сабзавот маҳсулотларини ҳам) нисбатан юқори даражада – шаҳар бозорларидаги чакана-улгуржи нархлардан анча қиммат сотишмоқда. Натижада, маҳаллий деҳқонлар иссиқхоналарда етиштирилган қиммат картошкани мақбул нархларда, фойда билан сотиш имкониятига эга бўлдилар.\nШунингдек ўқинг: Россияда янги чиққан картошка нархлари кескин тушиб кетди\nБироқ картошка етиштирувчиларнинг фикрича, бир ҳафта, узоғи билан ўн кун ичида бозорлар очиқ далада етиштирилган картошка билан тўлдириб юборилади. Шу ҳафта бошидаёқ Кишинёв бозорларида қишлоқлардаги уй хўжаликлари ва кичик фермерлар томонидан етиштирилган майда картошкаларни улгуржи бозорларда ва ҳатто чакана савдода ҳам 4-5 лей/кг ($0,22-0,27/кг) дан топиш мумкин.


Инфоурок › Иностранные языки › Презентации › Презентация по узбекскому языку на тему "Тенг боғловчили гапларда тиниш белгилари"\nЎзбек тили. Мавзу: «Тенг боғловчили гапларда тиниш белгилари» Туркбоши тумани А. Навоий номли умумий ўрта мактаб ўқитувчиси Каримова Наима Эркиновна\nТенг боғловчили гапларда тиниш белгиларининг ишлатилиши Тенг боғловчилар- жалғаулық шылаулар- сочинительные союзы\nДарс мақсади: а) ўқувчиларнинг мавзу ҳақидаги билимларини мустаҳкамлаш; б) уларнинг мус- тақил ижодий фикрлаш қобилия- тини такомиллаштириш; савод- хонлигини ошириш; в) гўзал ин- соний фазилатлар руҳида тар биялаш\nДарс типи : мустаҳкамлаш дарси Дарс услуби:изланувчанлик,ижодкор лик, ўйин элементлари Дарс шиори:«Билимлига толе ёр» Дарс жиҳози:дарслик,тарқатма матери- аллар,жадваллар,слайдлар.\nДарснинг бориши І.Ташкилий қисм.Психологик тайёргарлик ІІ.Уй вазифасини текшириш. -«Ҳайратланарли 3 воқеа»; -Эзгу тилаклар; -«Бахтли лаҳзалар»ўйини;\nЛАҲЗАЛАР БАХТЛИ ЛАҲЗАЛАР\n1.Морфология қандай фан, нималарни ўрганади? 2.Ўзбек тилида қандай сўз туркумларини биласиз? 3.Мустақил сўз туркумлари қайсилар? 4.Нима учун улар мустақил сўз туркумлари дейилади? 5.Ёрдамчи сўз туркумлари қайсилар? 6.Булар нима учун ёрдамчилар дейилади?\n7.Модал сўзларга нималар киради? 8.Боғловчининг қозоқ ва рус тили- даги номларини айтинг. 9.Боғловчи деб нимага айтамиз? 10.Боғловчилар ишлатилишига кўра неча хил бўлади,улар қайсилар? 11.Вазифасига кўра боғловчилар неча хил бўлади? 12.Тенг боғловчиларнинг турларини айтинг.\n«ХАРИТА » ЎЙИНИ 1.Тенг боғловчиларни турларига кўра жойлаштиринг. 2.Тенг боғловчиларни ишлатилишига кўра жойлаштиринг\n- ДАМ ОЛИШ ДАҚИҚАСИ.\nБолалар, тенг боғловчили гапларда қандай тиниш белгилари ишлатилади? 1.Халқни,Ватанни севиш,унга чин кўнгилдан ва жон-дилдан хизмат қилиш муҳимларнинг муҳимидир.(Некрасов) 2.Юртимизнинг бу куни чиройли,лекин эртаси, индини яна чиройлироқ,бахтлироқ бўлади. 3.Гоҳ узоқда оқ зар кўйлакда кўринади тоғлар, тепалар,гоҳ чўзилиб қуюқ ўрмонлар кўз ўнгимдан аста ўтарлар.(Уйғун) ІІІ.ЯНГИ МАВЗУ\n4.Осмонни булут қоплади-да, ёмғир қуйиб кетди. 5.Осмон булут бўлди-ю,ёмғир ёғмади. 6.Ҳақиқий инсон тўғрилигу виждонлиликни,меҳнатни севади. ору номус кеча-ю кундуз\nIV.Мустаҳкамлаш Нуқталар ўрнига зарур боғловчиларни ва шарт бўлган тиниш белгиларини қўйиб ёзинг: а) 1. ... ... ... ... ... ... мустақил сўз туркум- ларидир.2. ... ... ... ёрдамчи сўз туркум- ларидир.3. ... ... гапнинг бош бўлакла- ридир.4. ... ... ... гапнинг иккинчи дара- жали бўлакларидир. б)«Мен ҳам Ватанимнинг содиқ фарзанди бўламан»\nНуқталар ўрнига зарур боғловчиларни ва шарт бўлган тиниш белгиларини қўйинг: 1. ... ... ... ... ... ... мустақил сўз туркум- ларидир.2. ... ... ... ёрдамчи сўз туркум- ларидир.3. ... ... гапнинг бош бўлакла- ридир.4. ... ... ... гапнинг иккинчи дара- жали бўлакларидир.\nУюшиқ бўлакларни топинг ва шарт бўлган тиниш белгиларини қўйинг: 1. Комбайн ўради йиғади тозалайди янчади.2.Биз ўқиймиз меҳнат қиламиз дам оламиз. 3. Қуёш ёритади ... иситади, ой ёритади ... иситмайди.4. Алижоннинг дарсхонаси катта ёруғ ... тоза.\n«Мен ҳам Ватанимнинг содиқ фарзанди бўламан» мавзусида матн яратиш\n« Бахт » рецептидаги боғловчиларни топиб, уларнинг турини айтинг «Бахт» рецепти Бир коса сабрдан олинг,унга муҳаб- батга тўла юракни солинг,мардлик ва меҳрни мўл сепинг,озгина ҳазил ҳамда кўпроқ ишончдан қўшинг. Сўнгра ҳаммасини аралаштиринг-да,энг бахтли онларингиздан қўшиб,қаршингиздан чиққан барча инсонларга туҳфа қилинг ...\nV.Уйга вазифа:ўқиётган бадиий асардан тенг боғловчилар қатнашган 6та гап ёзиш\nVI.Дарсни якунлаш,ўқувчиларнинг жавобини баҳолаш\nНомер материала: ДБ-387878


Боку ва Ереван Қорабоғда оташкесим тартиби тўғрисида келишиб олди - Zamin.uz\n08:42 / 10.10.2020\n"Томонлар қуйидаги қадамлар тўғрисида келишиб олди:\n4) Томонлар музокара жараёни шаклининг ўзгармаслигини тасдиқлайдилар", - дейилади Сергей Лавров томонидан уч томонлама маслаҳатлашувлар натижалари бўйича ўқиб эшиттирилган баёнотда.\nТоғли Қорабоғдаги уруш 27 сентябрда бошланди. Озарбойжон ва Арманистон қўшинлари ўртасида жанглар фронтнинг бир нечта қисмида олиб борилмоқда. Дронлар, артиллерия, оғир техника ва ракета тизимларидан фойдаланилди. Фронтнинг иккала томонидан ҳам тинч аҳоли ўққа тутилди, ўнлаб одамлар ҳалок бўлди. “Замин” янгиликларини “Одноклассники”да кузатиб боринг\nОзарбойжон ўз ҳудуди Тоғли Қорабоғдан ўққа тутилганини маълум қилди\n4-10-2020, 17:00, Дунё\n28-09-2020, 12:09, Дунё\nИдлибда ўт очишни тўхтатиш режими кучга кирди\n6-03-2020, 10:58, Дунё


ЖАСОРАТ АБАДИЙ – ХОТИРА МАНГУ — Ishonch Gazetasi\nПойтахтимизнинг Мирзо Улуғбек туманидаги 308-мактабда барча таълим муассасаларида бӯлгани каби Хотира ва қадрлаш куни байрами муносабати билан “Жасорат абадий – хотира мангу” шиори остида тонгги сафланиш тадбири бӯлиб ӯтди. Унда Мудофаа вазирлиги вакиллари, фахрийлар, маҳалла фаоллари, ота-оналар иштирок этди.\nТадбирда бугунги осойишта кунларимиз учун курашган ота-боболаримизни доимо ёдда сақлаш ва улар хотирасига ҳурмат ҳиссини ёш қалбларга сингдириш ӯқитувчилар – таълим фидойилари зиммасида эканлиги алоҳида таъкидланди. Иккинчи жаҳон уруши, қатағон қурбонлари, барча ӯтган аждодларимиз хотираси ҳақидаги атоқли шоирларимиз қаламига мансуб шеърлар, “Биз аскармиз”, “Ватанга муносиб фарзанд бӯлайлик” каби қӯшиқлар, спортчи ӯқувчилар чиқишлари барчага кӯтаринки кайфият улашди.\nШунингдек, тадбир доирасида мактабнинг юқори синф ӯқувчилари “Соҳибқирон издошлари” туман кӯрик-танловида фаол иштирок этиб, фахрли 1- ӯринни қӯлга киритганлиги муносабати билан Мудофаа вазирлиги томонидан фахрий ёрлиқлар билан тақдирланишди.\n308-мактабнинг мусиқа маданияти фани ӯқитувчиси\nБу маконда ҳеч ким шикоят этмайди-да\nМиллий эстрада муаммолари Уларга қандай ечим изланмоқда?\nТадбиркорликни ривожлантириш ва давлат бюджетига кафолатланган тушумларни таъминлаш…


Россияни жаҳоннинг 2-рақамли футзал жамоасига айлантирган фарғоналик мураббийга қарши баҳс. Ўзбекистон – Россия ўйини олдидан\nБугун, 15 сентябрь куни Литвада футзал бўйича жаҳон чемпионати 2-тур учрашувлари давом эттирилади. Ўзбекистон миллий жамоаси гуруҳдаги иккинчи ўйинини Россияга қарши ўтказади.\nБаҳодир Аҳмедов мураббийлигидаги ўзбекистонлик футзалчилар дастлабки ўйинда Гватамелага аламли тарзда мағлуб (4:5) бўлгач, 2-тур ўйини ҳал қилувчи аҳамиятга эга бўлиши мумкин. Қолаверса, Ўзбекистон – Россия учрашуви олдидан гуруҳдаги иккинчи баҳс Миср – Гватамела ўйинида қандай натижа қайд этилиши ҳам аҳамиятга эга. Миср ғалаба қозонса, Аҳмедов шогирдлари Россия билан ўйиндаги натижага қарамай, 3-тур олдидан математик жиҳатдан гуруҳдан чиқиш имкониятини сақлаб қолиши мумкин. Гватамеланинг очко олиши эса Ўзбекистоннинг ҳам Россиядан ҳар қанақасига очко олиши шартлигини англатади. Акс ҳолда Колумбияда ўтган ЖЧ-2016да кузатилганидек Литвадаги жаҳон чемпионатида ҳам гуруҳ ўйинлари билан чекланишимизга тўғри келади.\nБугунги рақиб – россиялик футзалчилар жаҳоннинг амалдаги вице-чемпиони ҳисобланишади. Сергей Скорович шогирдлари дастлабки турда Миср устидан йирик 9:0 ҳисобида ғалаба қозониб, гуруҳ пешқадамига айланган. Ўзбекистон миллий жамоаси устидан ғалаба русларга 1/8 финал йўлланмасини тақдим этади.\nҚайд этиш жоиз, Россия футзал жамоасини сўнгги 10 йилда янги босқичга кўтарган мураббий Сергей Скорович учун Ўзбекистон бегона эмас. 48 ёшли Сергей Леонидович 1973 йилда Фарғонада туғилган. Ўзбекистонда улғайган Скорович 1990-91 йилларда Қўқоннинг «Автомобилчи» клуби сафида тўп сурган. 1992 йилда Россиянинг «Уралмаш» клубига ўтган футболчи 1995 йилда майдонни паркетга алмаштириб, футболдан футзалга ўтган. Футзалчи сифатидаги 7 йиллик фаолиятидан кейин 2002 йилда мини-футболдаги фаолиятини якунлаган Сергей шу йилнинг ўзидаёқ маҳаллий жамоада мураббийга айланди. 2007 йилда Екатеринбург футзал жамоаси билан Россия кубоги, 2008 йилда эса УЕФА кубогида зафар қучди.\nКлублардаги муваффақиятли фаолиятидан кейин 2009 йилда Россия миллий жамоасида катта мураббий сифатида фаолият бошлаган Скорович 2016 йилда Россия футзали тарихида илк марта жаҳон чемпионати финалида тўп суриб, Аргентинага қарши баҳсда 4:5 ҳисобида мағлуб бўлди ва кумуш медалларига эга чиққан.\nБугунги учрашувда Ўзбекистон миллий жамоаси россиялик футзалчиларга қарши тўлиқ оқ рангли либосларда майдонга тушади, дарвозабон эса қора либосда ҳаракатланади.\nФутзал бўйича ЖЧ-2021.\nЎзбекистон – Россия\nБош ҳакам: Гин Теллс (Бразилия).\nЎйин бошланиш вақти: 22:00.


Россиянинг элчисини ўлдирган қотил ҳақида янги маълумотлар тарқатилди » Ўзбекистон янгиликлари – Zamin.uz\n2016 йилнинг 19 декабрида Туркияда Россиянинг фавқулодда ва мухтор элчиси Андрей Карловнинг ўлдирилгани ҳақида эътиборингизга қатор мақолаларни ҳавола этган эдик. Қотиллик билан боғлиқ тергов ва суриштирув ишлари даом этмоқда.\nХусусан, қотилнинг собиқ ҳамхонаси бўлган шахснинг компьютери экспертизадан ўтказилганида, фойдаланувчи интернет орқали Андрей Карлов ҳақида маълумоларни излагани, унинг иштирокидаги турли видеолавҳаларни бир неча бор томоша қилгани аён бўлди. Бу ҳақда "ТАСС"га асосланиб "Qalampir.uz" ёзмоқда.\nЭслатиб ўтамиз, “Россия туркияликлар нигоҳида” номли фотокўргазманинг очилиш маросимида сўзга чиққан Андрей Карлов нутқини якунлагач, орқа тарафида турган шахс унга қарата ўқ узганди. Яраланган элчи “Гювен” шифохонасига етказилган. Бироқ шифокорлар унинг ҳаётини сақлаб қола олишмаган. Қотил Андрей Карловга ўқ узгач, бир неча дақиқа давомида экстремистик ғоялар ҳақида “нутқ” сўзлаган. Тахмин қилишларича, айнан шу вақтда элчи қон йўқотган ва шу сабабга кўра унинг ҳаётини сақлаб қолишнинг имкони бўлмаган.\nҚотиллик содир этилганидан бир неча соат ўтиб, Туркия Ички ишлар вазири Сулейман Сойлу қотилликни 1994 йилда туғилган, полиция ходими Мавлут Мерт Олтинтош содир этгани ҳақида маълумот берди. Мавлут Мерт Олтинтош полиция томонидан отиб ташланган.\nМаълумот учун, Россиянинг туркиядаги элчиси Андрей Геннадьевич Карлов 1954 йилнинг 4 февралида Москвада туғилган. Карлов Россиянинг Туркиядаги фавқулодда ва мухтор элчиси лавозимида 2013 йилдан бери фаолият юритиб келаётган эди.\nТуркия элчисининг ўлими юзасидан суриштирув-текширув ишлари ҳамон давом этмоқда.\nТеглар: ўлими ҳаётини февралида даом ҳамхонаси сабабга\nОАВ: АҚШ Сурияга зарба бериши ҳақида Францияни хабардор қилган\n21:39 / 07-04-2017\nТезкор хабар: Россиянинг қирувчи самолёти турк аскарларини ўққа тутди\n21:47 / 09-02-2017\n20:43 / 06-02-2017\nДунё давлатлари аҳолисининг неча фоизи интернетдан фойдаланади? Ўзбекистондачи?\n16:00 / 29-07-2016


«Суарес, четга чиқ». «Барселона»ни қандай кучайтириш мумкин?\nЧоршанба, 09 Октябр\nЯқинда «Барселона»нинг тактик муаммолари ва Мессига боғлиқлиги ҳақида «Қопқондаги Вальверде» сарлавҳали мақола берилганди. Қўйида эса, шунга яқин мазмунда, ижтимоий тармоқларда тарқалган мулоҳазалардан бирини ҳавола этилади.\n«Аввало айтиш керакки, Луис Суарес ажойиб футболчи, дунёнинг энг яхши ҳужумчиларидан бири бўлиб келган ва ҳозир ҳам шундай. Лекин бугунги «Барселона»да у асосий таркибда ўйнамаслиги керак. «Интер» билан ўйинда айнан у жамоага ғалаба олиб келган бўлса-да, бу фикр ўзгармайди.\n«Барселона»нинг асосий кучи, асосий қуроли – албатта, Лионель Месси. Шу билан бирга, у жамоанинг асосий камчилиги ҳамдир. Бу муаммо асосан «Барселона» тўпсиз қолганида рўй беради – Месси одатда, бундай пайтларда шунчаки, пиёда юради ва ўйинни томоша қилади. Ҳа, шу тарзда у рақибнинг ҳаракатларини таҳлил қилади, уларнинг ожиз нуқталарини ахтаради, баҳолайди. Лекин рақиб жамоага ҳужумни бошлашга халақит бермайди. Деярли.\nЙўқ, бу билан Месси орқага қайтиб, ҳимояланиши, тўпни олиб қўйиш учун тинмай югуриши керак, демоқчи эмасман, йўқ. У фаол тарзда рақибга прессинг қилиши ҳам шарт эмас. Шунчаки, доимо ҳаракатланиб, ҳеч бўлмаса, ҳимоячиларнинг олдинга пас бериш имкониятларини чеклаши, сал бўлса-да, халақит бериши ҳам мумкин эди. Лекин Месси шуни ҳам қилмайди.\nБиласизми, унга мумкин. Унинг даҳо экани, бошқа хислатлари тўпсиз ҳаракатланишдаги камчиликларини ёпа олади. Италияда ўтган 1990 йилги жаҳон чемпионати финалида Аргентина терма жамоаси устози Карлос Билардо Марадонага фақат рақиб майдонида қолишни, марказдан орқага қайтмасликни айтган экан. Чунки Марадона айнан тўп билан зарур эди, унинг орқасидан юриб куч йўқотиш Аргентина учун зарар бўларди. Марадона майдонда доим тетик бўлиши, керак бўлганда ўша керакли сеҳрни амалга ошириши кифоя эди. Бу аниқ ўйланган ва жуда самарали режа эканига шубҳа йўқ. Мессининг «Барселона»даги роли ҳам айнан шунга ўхшаш деб бемалол айтса бўлади.\nАммо муаммо шундаки, Луис Суарес ҳам худди шундай ўйнашни бошлади. Аслида эса, ҳужумчи рақиб ҳимоячиларига босим ўтказишга жуда уста, биз буни «Барселона»даги илк мавсумлардан, шунингдек, «Ливерпуль», Уругвай терма жамоасидаги ўйинлари орқали жуда яхши биламиз. Бу ерда икки вариант бор, ё у ҳам Мессига қараб, дангасалик қилмоқда ёки бир ўзи олдинги чизиқда ҳаракатланишни самарасиз деб баҳолаяпти ва бундан маъно кўрмаяпти.\nНатижада, «Барселона» тўпсиз қолганда, деярли тўққиз киши бўлиб ўйнашга мажбур бўлиб қолмоқда. Бугунги замонавий футбол учун имконсиз бўлган ҳолат. Ўтган мавсумнинг энг яхши жамоалари – «Ливерпуль», «Манчестер Сити», «Аякс» ва «Тоттенҳэм» шуни кўрсатдиларки, жамоавий ҳаракатланиш, синхронлик ва ҳар бир ўйинчининг ҳар бир нуқтадаги фаоллиги эвазига ҳар қандай ўйинни ўз фойдасига ҳал қилиш мумкин. Ҳатто футболчиларнинг савияси ҳам аҳамият касб этмай қолади.\n«Барселона»нинг бу борадаги муаммоларини Ракитич, Артур, Роберто каби «қора ишчилар» яширишар, тўп билан эса, Месси, Суарес, Бускетс, Альба кабиларнинг ажойиб ҳаракатлари вазиятни ўз фойдасига ҳал қилиш учун баъзида етарли бўларди. Бу умуман олганда. Лекин 2019 йилда турган эканмиз, бу билан энг юқори натижалардан умид қилиш қийин. Агар таркибда битта шундай футболчи бўлса, балки ҳал қилса бўлар, аммо икки киши – катта риск.\nГризманнинг келиши бу йўналишда жуда катта плюс. Балки ушбу футболчининг трансферида айнан шу мақсад яширингандир. У ҳозирдан Месси ва Суарес учун барча ҳаракатларни амалга оширяпти, лекин икки киши учун ўйнаш кўпинча имконсиз ва самарасиз бўлиб қолаверади. Шунинг учун Месси ё Суаресдан бири асосий таркибда тушмаслиги керак. Уларнинг ўрнига эса, тўпсиз ҳам тинмай ҳаракатлана оладиган бошқа футболчи тушиши зарур. Тўғри, ҳозирги таркибдан бундай футболчини топиш ҳам осон эмас, Перес ва Фати ёш, Дембеле эса, яна бир дангаса.\nАммо нима бўлгандаям, Суарес захира ўриндиғига ўтириши лозим. Шундагина Гризманн ҳам ўзи учун қийин бўлган чап қанотда эмас, қулай позицияда, марказда ўйнайди, Мессининг пиёда юриши ҳам зарарсизлантирилади.\nЛуис Суарес эса, гол уриш керак бўлганда, ташаббусни «Барселона» қўлга олган ўйин давомида таркибга қўшилиши мумкин. Ўшанда унинг савияси жамоага жуда керак бўлади. Бундай шароитда унинг тетиклиги ва юқори даражадаги ҳужумчи экани рақибни ўлдиради.\nУмуман олганда, Суареснинг ўзи ҳам таркибда ҳаракат қилиб, жамоанинг тўпсиз ўйинини кучайтириши мумкин. Масалан, Мессидан эмас, Гризманндан ўрнак олиб ўйнаса. Юқорида айтганимиздек, Суарес бунга қодир ва ўз вақтида ажойиб шаклда амалга оширарди. Аммо буни жуда истаганимиз билан, ишонишимиз қийин».\nЗидан: «Вальверде учун афсусдаман, у жуда яхши мураббий эканлигини исботлади»\n«Реал»нинг «Севилья»га қарши ўйинга қайдномаси маълум – Бэйл ўйнамайди\nВаран Мессига қарши қандай ҳимояланиш кераклигини айтди


Марокаш – Ўзбекистон. Терма жамоамиз таркиби маълум бўлди\nкейин Ўзбекистон миллий терма жамоаси Касабланка шаҳрида Марокаш миллий терма жамоасига қарши ўртоқлик ўйини ўтказади. Жамоамиз мураббийлари ушбу учрашувда бошланғич таркибда майдонга тушадиган футболчиларни ...\nЎтказиб юборманг! Ўзбекистон — Марокаш ва бугуннинг бошқа қизиқарли баҳслари\n27 март куни футбол бўйича Ўзбекистон миллий терма жамоаси Марокашга қарши ўртоқлик учрашувини ўтказади. Ўйин Касабланка шаҳрида тунги соат 23:55да бошланади. Баҳс «Спорт ТВ» орқали жонли эфирда намойиш ...\nМарокаш матбуоти Ўзбекистонни «кучсиз» деб атади\nтунда бўлиб ўтадиган Марокаш ҳамда Ўзбекистон миллий терма жамоалари ўртасидаги учрашув секин-аста хориж матбуотида ҳам тилга олинмоқда. Бу ҳақда «Uff.uz» ёзмоқда. Жумладан, ... пойтахт Рабат шаҳрида чоп этиладиган бир қатор нашрлар Марокаш термасининг навбатдаги рақиби бўлган Ўзбекистонга имкон қадар тўхталиб ...\nКасабланкадаги илк ўйин дуранг билан тугади\nва Сенегал терма жамоалари ўртасидаги ўртоқлик учрашуви якунланди. Марокашнинг Касабланка шаҳрида Ўзбекистон миллий терма жамоаси Сенегал ...\nмиллий терма жамоа аъзолари Истанбул – Касабланка йўналиши бўйлаб Марокашга етиб борди. Узоқ муддатли парвозни амалга оширган футболчилар ... «The-uff.com» Эртадан терма жамоамиз аъзолари Марокашдаги илк машғулотларга киришишади. Эслатиб ўтамиз, Ўзбекистон МТЖ ...\nЎзбекистон терма жамоасининг Сенегал ва Марокашга қарши ўйинлари «Спорт» телеканалида намойиш этилади\nмиллий терма жамоаси сафарда ЖЧ-2018 иштирокчилари Сенегал ва Марокаш миллий терма жамоаларига қарши ўртоқлик ўйини ўтказади. Кеча терма ... Шота Арвеладзе ва Рўзиқул Бердиев миллий терма жамоа билан Марокашга боришмайди. Арвеладзе ФИФА кунларидан фойдаланиб оилавий масала ...\nЎзбекистон МТЖнинг Сенегал ва Марокашга қарши таркиби\nмиллий терма жамоаси сафарда ЖЧ-2018 иштирокчилари Сенегал ва Марокаш миллий терма жамоаларига қарши ўртоқлик ўйини ўтказади. Ўзбекистон ...


ИнтерФУТБОЛ :: Антиқа ташаббус - инглизлар Магуайрни 50 фунт қийматидаги купюрада кўрмоқчилар...\nАнтиқа ташаббус - инглизлар Магуайрни 50 фунт қийматидаги купюрада кўрмоқчилар...\nҲа, Артём Дзюба олдида жиддий рақобатчи гавдаланмоқда. «Лестер» ҳимоячиси Гарри Магуайр ёзда жаҳон чемпионатида ёрқин ўйнади ва кутилмаганда, англиялик фанатлар ёқимтойига айланди.\nБританиялик «беўхшов» йигит терма жамоа сафида ярим финалгача илдам қадам босди, майдон ташқарисида эса самимийлиги билан барчанинг ҳурматига эришди. Хуллас, бутун Англия Магуайрдан ҳайратда, айниқса, терма жамоадаги шериклари.\nМисол учун, Кайл Уокер Буюк Британия фуқаролари Гаррини доимий равишда кўриб туришларини истамоқда. Йўқ, телевизор орқали эмас, балки ...пул банкнотларида.\nҲар ҳолда, «Манчестер Сити» футболчиси петиция (талабнома) ёзиб, унда Магуайр портретини 50 фунт қийматига тенг янги купюрада акс эттиришни сўради. Айтганча, айни пайт туманли ўлкада янги банкнот дизайни устида иш олиб борилмоқда.\nЯнги купюра дизайни муаллифи - Жонни Шарплс (футбол мухлиси, албатта)нинг айтишича, футболчи шиширилган яккашох (нарвал) устида тасвирланиши керак. «Англия банки 50 фунтли банкнотга редизайн эълон қилди.\nОлдинроқ 5, 10 ва 20 фунтли купюралар муваффақиятли тарзда янгиланганди. Бироқ уларнинг ҳеч бирида ЖЧ ярим финалчиси тасвирланмаган! — дейилади футболчи петициясида. — Футболни уйга қайтаришни хоҳлаётганимизни ҳисобга олиб, миллий пулимизда Гарри Магуайрни мифология жонивори устида тасвирласак яхши бўлар балки».\nБу ҳазилми ёки жиддий ҳаракат, ҳар ҳолда, петицияга нақ 16 минг киши имзо чекишга улгурибди. Хуллас, ғоя қизиқиш уйғотди ва Уокер «Твиттер» орқали ўз суратини ҳам пулда акс эттиришни таклиф қилди. Тўғри, 50 эмас, балки 5 фунтли купюрада.\n«Шундай қил, Англия! «Бешталик»да турсам, бошим осмонга етиши аниқ. Энг асосийси, купюра қиймати қанча катта бўлса, бош ҳам шунчалик йириклашиши керак...» — Кайлнинг ушбу кинояси «беўхшов» Магуайрга қаратилгани аниқ.\nДарвоқе, Англия терма жамоаси футболчилари масалани кенг муҳокама қилиб, ўзаро ҳазиллашишмоқда, оддий мухлислар эса янги банкнотларнинг бошқача вариантларини ҳам илгари суришмоқда. Албатта, АПЛ ўйинчилари сурати билан...\nИзоҳ: Магуайр ҳақидаги таклиф қабул қилинмаслиги аниқ. Негаки, 50 фунтли купюрага Артём Дзюба «жойлашади» - бунга «Зенит» кафолат бермоқда.


Самвел Бабаян «Пахтакор» бош мураббийи сифатида охирги ўйинини ўтказди\n00:33 / 27.06.2015\n23 июнь куни Ўзбекистон миллий терма жамоаси бош мураббийи этиб тайинланган Самвел Бабаян бош мураббий сифатида «Пахтакор»ни сўнгги бор майдонга олиб чиқди. Бу ҳақда «Спорт» телеканали шарҳловчиси Зафар Имомхўжаев «Пахтакор» – «Насаф» (3:1) учрашуви жонли эфири вақтида маълум қилди.\nТошкентнинг «Пахтакор» клуби Олий Лига 14-тури доирасида 26 июнь, жума куни Тошкентда Қаршининг «Насаф» жамоасини қабул қилиб, 3:1 ҳисобида ишончли ғалабага эришди.\nЎйиндан сўнг Самвел Бабаян «Пахтакор» футболчилари билан бирга жамоа ишқибозларига миннатдорчилик билдирди, жамоа мухлислари Бабаянни «Babayan, omad tilaymiz» ёзуви туширилган баннерлар билан кузатиб қўйишди.\nАввалроқ Самвел Бабаян «Пахтакор»даги вазифасидан озод этилиб, Ўзбекистон миллий терма жамоасининг янги бош мураббийи этиб тайинлангани ҳақида хабар берилган эди. Бабаян билан қанча муддатга шартнома имзолангани маълум қилинмаган, бироқ унинг олдига ЖЧ-2018 финал босқичига чиқиш вазифаси қўйилган.


"Манчестер Сити" Жезуснинг нархини эълон қилди\n28 октябрь, 2019, 17:22 450\nТеглар:Манчестер Юнайтед | Габриэл Жезус\nУнга Европанинг топ клублари қизиқмоқда.\n"Манчестер Сити" клуби раҳбарияти ҳужумчи Габриэл Жезуснинг трансфер нархини эълон қилди.\nThe Sun нашрининг хабар беришича “шаҳарликлар” 22 ёшли бразилиялик футболчини 115 млн евродан камига қўйиб юборишмоқчи эмас. Таъкидлаш керакки, айни жамда Жезусга “Бавария”, ПСЖ ва “Реал” Мадрид клубларидан қизиқишлар мавжуд.\nМаълумот учун, “Манчестер Сити” Жезусни 2017 йил “Палмейрас”дан 32 млн евро эвазига сотиб олган эди. У жорий мавсум 11 та ўйинда майдонга тушди ва ўз ҳисобига 5 та гол ҳамда 1 та ассист ёздириб қўйишга эришди.


— Элчи жаноблари, аввало, юртимизнинг давлат ҳамда жамият қурилиши соҳасидаги ишларига оид фикрингизни билишни истардик.\n— Мустақил тараққиёт йиллари мобайнида Ўзбекистонда кенг кўламли, жумладан, маъмурий ислоҳотлар ҳам ҳаётга татбиқ этилди. Хусусан, давлат ва хўжалик бошқаруви тизими модернизациялашди ҳамда янгиланди, маҳаллий ҳокимият органлари қайта ташкил қилинди. Ижтимоий-сиёсий тизимдаги туб ўзгаришлар муваффақиятли олиб борилгани туфайли мамлакатнинг жадал ва барқарор ривожланиши таъминланди, янги миллий давлатчилик пойдевори шаклланди, демократик ҳуқуқий давлат ҳамда кучли фуқаролик жамияти асослари яратилди.\n— Иқтисодий ривожланиш ҳар қандай давлат сиёсатининг энг муҳим йўналишларидан бири ҳисобланади. Сизнингча, Ўзбекистон иқтисодиётининг ўсувчанлигини қандай чора-тадбирлар таъминламоқда?\n— Республикангиз эришган марралар, энг аввало, иқтисодиётни ислоҳ этиш, либераллаштириш ва модернизациялаш, унинг тизимларини диверсификациялаш бўйича ўз вақтида бошланган вазмин, ҳар томонлама пухта ўйланган, узоқ истиқболни кўзлаган сиёсат натижасидир.\nПрезидент Ислом Каримов томонидан ишлаб чиқилган ижтимоий йўналтирилган эркин бозор иқтисодиётига ўтишнинг “ўзбек модели” ўзини амалда тўла оқлади. Ҳеч кимга сир эмаски, бугунги кунда дунёнинг кўпгина мамлакатлари Ўзбекистоннинг мазкур йўналишдаги тажрибасини, жумладан, жаҳон молиявий-иқтисодий инқирози оқибатларини бартараф этиш ҳамда юмшатиш юзасидан Инқирозга қарши чоралар дастурини катта қизиқиш билан ўрганмоқда.\nМенингча, иқтисодиётнинг турли жабҳаларига хорижий сармояларнинг кенг кўламда жалб қилиниши, маҳсулот экспорти салоҳияти ва ҳажмларининг оширилиши, пухта ўйланган пул-молия сиёсати ўзбек иқтисодиёти ўсувчанлигининг энг муҳим омилларидандир.\n— Элчи жаноблари, Ўзбекистонда ижтимоий соҳани ривожлантириш юзасидан кўрилаётган чора-тадбирларни қандай баҳолайсиз?\n— Анъанага кўра, ҳар бир йил Ўзбекистонда муайян ижтимоий йўналишга бағишлангани ҳолда, ўша соҳани янада ривожлантириш бўйича кенг қамровли ҳамда самарали ишлар амалга оширилади. 2016 йил мамлакатда “Соғлом она ва бола йили” деб эълон қилинди. Давлат яна бир бор ўзининг кучли ижтимоий сиёсатга ҳамда “Инсон — олий қадрият” ғоясига тўла содиқ эканлигини кўрсатди.\nСоғлом ва аҳил оила мустаҳкам келажакнинг пойдевори эканлиги ҳисобга олинган ҳолда, ушбу омилга ижтимоий сиёсатдаги устувор аҳамиятга эга бўлган вазифа сифатида эътибор қаратилмоқда. Ишончим комилки, қабул қилинган Давлат дастури мазкур жабҳада янги марраларни эгаллаш имконини беради.\n— Ўзбекистонда толерантлик муҳитининг барқарорлигига ўз таъсирини кўрсатаётган омилларга ҳам тўхталсангиз.\n— Мамлакатда 130 дан зиёд миллат ҳамда элатлар вакиллари аҳил яшаётганининг ўзиёқ миллатлараро ҳамжиҳатликнинг ёрқин намунасидир. Ўзбекистон турли миллат ва динлар вакиллари ўзаро тинчлик ҳамда бирдамликда истиқомат қиладиган ўлка ҳисобланади.\nБундай даражага эришиш республика раҳбариятининг инсонпарварлик ҳамда умуминсоний қадриятлар асосида олиб бораётган миллий сиёсати натижасидир.\nРасмий статистика маълумотларида қайд этилишича, Ўзбекистонда озарбайжон миллатига мансуб қарийб 40 минг аҳоли истиқомат қилади. Улар республиканинг Бухоро, Қашқадарё, Навоий, Самарқанд, Сирдарё, Тошкент, Фарғона вилоятлари ҳамда Тошкент шаҳрида яшайди. Шуниси қувонарлики, озарбайжон диаспораси Ўзбекистон Республикасининг иқтисодиёти, саноати, илм-фани ва маданияти ривожига ўзининг муносиб ҳиссасини қўшиб келмоқда.\n— Мамлакатларимиз ўртасидаги икки томонлама ҳамкорликнинг ҳозирги ҳолати, истиқболлари ҳақидаги фикрларингизни ўртоқлашсангиз.\n— Юртингиз мустақилликка эришганидан сўнг қисқа давр ичида жаҳон ҳамжамиятининг, кўпгина халқаро ташкилотларнинг тенг ҳуқуқли аъзосига айланди. Қудратли ресурслар салоҳиятига эга Ўзбекистон минтақанинг марказий давлати ҳисобланадики, бирон-бир муҳим масала унинг иштирокисиз ҳал қилиниши мумкин эмас.\nОзарбайжон ҳамда Ўзбекистон ўртасидаги ўзаро муносабатлар изчил ва самарадорлик билан ривожланмоқда. Ўтган 25 йил ичида улар стратегик шериклик даражасида баҳоланаётир.\nБирлашган Миллатлар Ташкилоти Хавфсизлик Кенгашининг доимий бўлмаган аъзолигига сайланиши чоғида мамлакатимизни фаол қўллаб-қувватлагани учун Озарбайжон Ўзбекистондан миннатдор. Биз ҳам, ўз навбатида, Ўзбекистонни барча халқаро ташкилотларда ҳамиша қўллаб-қувватлаганмиз ҳамда бундан кейин ҳам қўллаб-қувватлаймиз.\n— Қутлуғ байрам муносабати билан Ўзбекистон аҳлига тилакларингиз...\n— Ушбу ажойиб имкониятдан фойдаланиб, Мустақиллик куни байрами муносабати билан қардош Ўзбекистон халқига ўзимнинг энг эзгу тилакларимни йўллайман. Келажакдаги барча ишларга чин дилимдан муваффақиятлар, бахту иқбол, тинчлик-фаровонлик, ҳар бир оилага файзу барака тилайман.\nМазкур рукндаги бошқа мақолалар: « «Ўзбекистон ишончли ва барқарор ҳамкоримиздир»\tЁш математикларимиз халқаро олимпиадада бешта олтин медалга сазовор бўлишди »


GM-Uzbekistan бош директори вазифасини бажарувчи Рустам Ражабов журналистлар ва блогерлар иштирокида Андижон вилоятига уюштирилган инфотурда хорижга экспорт қилинган автомашиналар турли нуқсонлари туфайли ички бозорга қайтариб келинаётгани ҳақиқатга тўғри келмаслигини таъкидлади.\nРустам Ражабов бундай ҳолат компания тарихида ҳеч қачон бўлмагани, бу турли ички ва ташқи келишув ҳамда қонунларга зид эканлигини қайд этди:\n— Бунинг техник томондан имконияти йўқ. Чунки заводимизда ишлаб чиқарилаётган ҳар бир автомобилга ўзига хос код берилади. Агар у Яқин Шарқ давлати учун ишлаб чиқарилаётган бўлса унда Яқин Шарқ давлатларига хос кодировка бўлади, унинг сертифкатланганлиги ва бошқа техник параметрлари ўша давлатларга хос бўлади. Айтайлик, кучайтирилган совуткич, иссиққа чидамлироқ пластик жиҳозлар. Компания маълум бир мамлакат учун мўлжалланган автомобилни бошқа ҳудудий бозорда сота олмайди. Оддий ҳол: аввало сертификати тўғри келмайди. Бу хатти-ҳаракат учун назорат қилувчи органлар бизни жаримага тортишлари мумкин, — деди компания раҳбари.\nСовуқ ўлкаларга, масалан Россия Федерациясига жўнатилаётган автомобилларда ўриндиқни иситиш функцияси мавжуд. Ички бозорда бу функция унчалик машҳур эмас, чунки иқлимий шароитларга кўра, у истеъмолчиларга ортиқчалик қилади ва унинг учун қўшимча пул тўлашни исташмайди. Гарчи ўзимиз учун ҳам шундай автомобиллар ишлаб чиқариш имконияти компанияда мавжуд бўлса-да. (Дарвоқе, ҳозир харидор GM-Uzbekistan автомобилини ўзи истаганидек қўшимча жиҳозлар ва ранг билан буюртма қилиш имкониятига эга бўлган, бунда фақат автомобилнинг нархи ошади ва кутиш муддати 60 кундан 120 кунга чўзилади — таҳ.)\nРажабов экспорт ва ички автобозор учун ишлаб чиқарилаётган автомобилларнинг сифати мутлақо бир хил эканлигини алоҳида таъкидлаб ўтди. Машиналар фақат қўшимча опциялари билангина фарқланади, — деди у.\n— Ички бозорга машиналар Chevrolet бренди остида чиқарилиши, айтайлик, ўша Россияга эса Daewoo бренди остида сотилганини ҳамма билади. Лекин ички бозорда ҳам Daewoo брендига тегишли машиналар пайдо бўлиб қолгани ва ўша машиналарда Россияга хос опциялар борлиги халқ ўртасида ана шундай миш-мишлар урчишига сабаб бўлмоқда. Бунга сабаб нима? (Кун.уз мухбири Ш.Шокиржоновнинг саволи)\n— Йўлларимизда кўзингиз тушган Daewoo русумли машиналар сотилмасдан қайтариб олиб келинган машиналар эмас. GM Uzbekistan Daewoo брендидан Ravon брендига ўтаётган пайтда бизда ортиқча бутловчи деталлар қолиб кетди. Уларни йўқ қилиш ёки ташлаб юбормаслик учун GM кичикроқ партияда ана шундай деталлар билан ички бозорга ҳам автомашиналар ишлаб чиқарди. Асосан бу Lacetti автомашиналари бўлиб, мингтага яқин ишлаб чиқарилган. Улар фақатгина мижознинг розилигини олиб, уларга сотилган.\n— Лекин ҳозир фақат экспортга мўлжалланган янги Ravon брендли автомашиналарни ҳам кўчаларимизда учратаяпмиз-ку?\n— Компания янги бренд остида машина ишлаб чиқараётганида, албатта, ички бозорни ҳам «пайпаслаб» кўради. Бу авто ишлаб чиқарувчилар учун оддий амалиёт саналади. Биз истеъмолчилар янги брендни қай даражада қабул қилишларини аниқлашга ҳаракат қилиб кўрдик. Аввал бошда бизда ички бозорни ҳам тўлиқ Chevrolet’дан Ravon’га ўтказиш нияти ҳам бор эди. Биз маълум бир миқдорда Ravon бренди остидаги автомобилларни ички бозорга чиқариб, Chevrolet’да қолган яхшими ёки секин-аста Ravon’га ўтишми, шуни аниқлашни мақсад қилган эдик. Биз ички бозорда Chevrolet бренди мақбулроқ қабул қилинаётганига амин бўлдик, — деди компания раҳбари.\n— Ravon бренди қандай танлаб олинди ўзи ва нимага айнан Ravon?\n— Аввалига ўнлаб турли вариантлар ўрганиб чиқилди. Улар орасида «Сарбон», «Карвон», «Турон» каби вариантлар ҳам бор эди. Ravon бренди борасида GM билан ҳамкорликда, АҚШнинг Детройт шаҳридаги бош компания кабинетларида якуний қарорга келинган. Равон — текис маъносини беради. Бу яқин атрофимиздаги давлатлар учун ҳам тушунарли ва жарангдор сўз деган қарорга келинган.\nRavon машиналари Санкт-Петербургда ишлаб чиқарилиши мумкин


«Ўзбекистонда ўқитувчилар мактабга маош ошгани учун эмас, коллеж ва лицейлар ёпилгани учун қайтди»\n“Охирги икки йилда 37 минг ўқитувчи мактабларга қайтди деган хабарлар тарқалганди. Халқ таълими вазирлиги нашри бўлган ”Маърифат” бу маълумотнинг сабабини маълум қилди.\n”Ўқитувчилар қайтгани, гўёки ўқитувчининг маоши ошгани учун эмиш. Ўқитувчиларнинг аксарияти ойлик ошганидан эмас, ишлаб турган коллеж ва лицейлари ёпилиб кетганидан мактабга қайтишди...”, деб ёзмоқда ”Маърифат” газетаси\n«Маърифат» газетаси энди лотин алифбосида чоп этилади\nЎқитувчи бўлиш учун совуққа чидамли бўлиш керакми? Қамашидаги мактабда ўқувчилар “музлаган” синфларда таҳсил олишмоқда\nБекободда ўқитувчиларнинг ойлигидан обунага мажбурий пул ушлаб қолинмоқда\nБектемир тумани мактабларга энг кам пул ажратадиган туман сифатида эътироф этилди. Бошқа туманларда қандай аҳвол?\nСамижон 3 апрел 2019 10:18\nУларнинг хаммаси хам "ўқитувчи" микан? - деган савол туғилади...\nМактабларда ишлаётган ўқитувчилар хам бундан мустасно эмас! Дарсни зўр ўта оладиганлари хам билим беришга интилишмайди. Келажагимиз қандай бўлиши одамни ўйлантиради...\nSherzod 3 апрел 2019 18:09\nСамижон чамамда сен узинг укитувчи эмассан.Бошка касб эгалари доим шундай фикрлашади.Болага сиёсат килишдан бечора укитувчилар куркиб колишган.Ота-оналарга хозир билимли бола эмас кийинчилик курмаган хезалак керак.\nАрзимаган маошга яна 25 йил ишлатсаларинг келажакни кейин курасизлар.\nСамижон 4 апрел 2019 18:35\nШерзод. Биринчидан, Сиз билан яқиндан таниш эмасмиз ва Сиз мендан катта бўлмасангиз керак. Шунинг учун, менга "сен" деб мурожаат қилишингиз нотўғри. Сизга билмадим-у, лекин менга мактабдаги устозларим шундай тарбия беришган. 45 йил олдин...\nИккинчидан, мени оиламда, қариндошларим ичида, камида 10-12 та ўқитувчи бор. Мен ўзим ўқитувчи бўлмасам хам, уларни муаммоларини жуда яхши биламан. Лекин мен хам жуда кўп ёшларга устозлик қилганман. Шунинг учун, устозни вазифаси нима эканлигини жуда яхши биламан.\nУчинчидан, болаларга "сиёсат" қилиш эмас, таълим бериш керак!\nТўртинчидан, мен хам отаман ва аниқ биламан, хеч ким боласини "хезалак" бўлиб катта бўлишини хохламайди. Агар Сиз "ўқитувчи" бўлсангиз, билмадим, қандай қилиб болаларга Сиз айтгандек тарбия бераяпсиз... Бундай ўқитувчиларни мактабда ишлаши умуман нотўғри!\nБешинчидан, шкур қилинг. Ўқитувчилар маоши бошқалардан кам эмас. Аслида бундай таълим бераётганлар учун бу "тешиб чиқиши" керак!\nХафа бўлманг-у, нолишдан олдин, ўзингизни билимингизни, махоратингизни кўрсатиб қўйинг, тоифангиз кўтарилиб, Сизни мехнатингиз Сиз кутгандан кўра яхшироқ бахоланади.\nСизнинг хеч бир гапингизга қўшилмайман! Биламан, муаммоларингиз етарлича. Лекин бундай хато гаплар билан ўқитувчиларни обрусини баттар туширасиз холос.\nЁки гапларим нотўғрими?\nМухитин 28 август 2019 18:13\nКоллежлар тугатилиб ишсиз қолган 100 минглаб олий маълумотли мухандис-педагоглар ҳақида кимдир ўйлаётганмикан.\nФото: Энди UzAuto Motors автомобилларини янги рангларда ҳарид қилиш мумкин\nЭнди UzAuto Motors автомобиллари янги рангларда ҳам чиқарилади. Булар GYM (ёрқин кулранг) ва GUM (тўқ рангли фируза)...\nБугун Марказий сайлов комиссияси Халқаро матбуот марказида Халқаро пресс-клубнинг навбатдаги пресс-кофеси бўлиб...\nАктам Хаитов раҳбарлик қилаётган ташкилот Алишер Қодировни популистик баёнотларга берилмасликка чақирди\nШу йил 16 ноябр куни Ўзбекистондаги мавжуд 5 та партия раҳбарлари ва журналист ҳамда блогерлар ўртасида мулоқот бўлиб...\nТошкентдаги пластик жарроҳлик клиникасида бир ойда уч фуқаро вафот этди. Бош прокуратура жиноят иши қўзғади\nАввалроқ сайтимизда Тошкентдаги пластик жарроҳлик клиникасида беморлар вафот этгани ҳақида хабар берган эдик. Бош...\nАнгренда фуқароларнинг 1,2 млрд сўмини фирибгарлик йўли билан қўлга киритган "лизингчилар" ушланди\nАнгренда "лизингчилар" қўлга олинди. Маълум бўлишича фуқаролар Ш.О. ва И.Флар тил бириктириб ўзларининг “A.U.G.” МЧЖ...


С начала работы biznes-daily.uz 8 059 238\n27.01.2018 | Сон: №10(2333) | |\n1. Жомбой тумани, А.Қурбонов МФЙ ҳудудидан, умумий майдони 1200 кв.м. бўлган савдо ва маиший хизмат кўрсатиш кўрсатиш шохобчаси қуриш учун, бошланғич баҳоси – 1 302 000 сўм, сотилиш баҳоси – 1 500 000 сўм. 2. Жомбой тумани, Каттақишлоқ МФЙ, Мойличуқур қишлоғи ҳудудидан, умумий майдони 600 кв.м. бўлган савдо шохобчаси қуриш учун, бошланғич баҳоси – 652 000 сўм, сотилиш баҳоси – 2 010 000 сўм. 3. Жомбой тумани, Каттақишлоқ МФЙ, Мойличуқур қишлоғи ҳудудидан, умумий майдони 600 кв.м. бўлган маиший хизмат кўрсатиш шохобчаси қуриш учун, бошланғич баҳоси – 652 000 сўм, сотилиш баҳоси – 1 000 000 сўм. 4. Жомбой тумани, А.Қурбонов МФЙ ҳудудидан, умумий майдони 600 кв.м. бўлган савдо ва маиший хизмат кўрсатиш шохобчаси қуриш учун, бошланғич баҳоси – 652 000 сўм, сотилиш баҳоси – 3 500 000 сўм. 5. Самарқанд шаҳри, Саттепо маскани ҳудудидан, умумий майдони 200 кв.м. бўлган идора ашёлари дўкони қуриш учун, бошланғич баҳоси – 340 000 сўм, сотилиш баҳоси – 500 000 сўм. 6. Самарқанд шаҳри, Саттепо маскани ҳудудидан, умумий майдони 36 кв.м. бўлган маиший бино қуриш учун, бошланғич баҳоси – 61 200 сўм, сотилиш баҳоси – 1 000 000 сўм. 7. Тайлоқ тумании, Сочакиболо ҚФЙ, Хитоюз қишлоғи ҳудудидан, умумий майдони 150 кв.м. бўлган маиший хизмат кўрсатиш шохобчаси қуриш учун, бошланғич баҳоси – 132 328 сўм, сотилиш баҳоси – 195 000 сўм. 8. Тайлоқ тумани, Боғизоғон ҚФЙ Ҳавузак қишлоғи ҳудудидан, умумий майдони 400 кв.м. бўлган савдо ва маиший хизмат кўрсатиш мажмуаси қуриш учун, бошланғич баҳоси – 352 875 сўм, сотилиш баҳоси – 400 000 сўм. 9.Тайлоқ тумани, Маданият ҚФЙ, Ворсин қишлоғи ҳудудидан, умумий майдони 1000 кв.м. бўлган ҳаммом, маиший хизмат кўрсатиш мажмуаси, аёллар гўзаллик салони ва эркаклар сартарошхонаси, маиший техникаларни таьмирлаш устахонаси қуриш учун, бошланғич баҳоси – 882 187 сўм, сотилиш баҳоси – 1 000 000 сўм. 10. Тайлоқ тумани, Маданият ҚФЙ, Ворсин қишлоғи ҳудудидан, умумий майдони 250 кв.м. бўлган эркаклар сартарошхонаси, маиший техникаларни таьмирлаш устохонаси қуриш учун, бошланғич баҳоси – 220 547 сўм, сотилиш баҳоси – 1 000 000 сўм. 11. Тайлоқ тумани, Тайлоқ ШФЙ, Янги Тайлоқ қишлоғи ҳудудидан, умумий майдони 100 кв.м. бўлган савдо ва маиший хизмат кўрсатиш шохобчаси қуриш учун, бошланғич баҳоси – 88 219 сўм, сотилиш баҳоси – 200 000 сўм. 12. Тайлоқ тумани, Маданият ҚФЙ Маданият қишлоғи ҳудудидан, умумий майдони 100 кв.м. бўлган савдо ва маиший хизмат кўрсатиш комплекси қуриш учун, бошланғич баҳоси – 88 219 сўм, сотилиш баҳоси – 200 000 сўм. 13. Тайлоқ тумани, Қўрғонча ҚФЙ, Бахшитепа қишлоғи ҳудудидан, умумий майдони 32 кв.м. бўлган савдо дўкони қуриш учун, бошланғич баҳоси – 28 230 сўм, сотилиш баҳоси – 150 000 сўм. 14. Тайлоқ тумани, Сочакиболо ҚФЙ, Мулкиаёз қишлоғи ҳудудидан, умумий майдони 200 кв.м. бўлган тикувчилик цехи қуриш учун, бошланғич баҳоси – 176 437 сўм, сотилиш баҳоси – 250 000 сўм. 15. Тайлоқ тумани, Қўрғонча ҚФЙ, Дўнг қишлоғи ҳудудидан, умумий майдони 3 000 кв.м. бўлган аҳолига маиший газ баллонлари тўлдириш шохобчаси қуриш учун, бошланғич баҳоси – 2 646 560 сўм, сотилиш баҳоси – 3 000 000 сўм. 16. Тайлоқ тумани, Гулба ҚФЙ, Галаботир қишлоғи ҳудудидан, умумий майдони 500 кв.м. бўлган маиший хизмат кўрсатиш кўрсатиш шохобчаси қуриш учун, бошланғич баҳоси – 441 093 сўм, сотилиш баҳоси – 500 000 сўм. 17. Тайлоқ тумани, Адас ҚФЙ, Навзандак маҳалласи ҳудудидан, умумий майдони 1 250 кв.м. бўлган кичик футбол майдончаси қуриш учун, бошланғич баҳоси – 1 102 733 сўм, сотилиш баҳоси – 1 200 000 сўм. 18. Тайлоқ тумани, Тепақишлоқ ҚФЙ, Талли ота маҳалласи ҳудудидан, умумий майдони 60 кв.м. бўлган автотеххизмат кўрсатиш қуриш учун, бошланғич баҳоси – 52 931 сўм, сотилиш баҳоси – 100 000 сўм. 19. Тайлоқ тумани, Тепақишлоқ ҚФЙ, Талли ота маҳалласи ҳудудидан, умумий майдони 60 кв.м. бўлган автотеххизмат кўрсатиш қуриш учун, бошланғич баҳоси – 52 931 сўм, сотилиш баҳоси – 100 000 сўм. 20. Тайлоқ тумани, Қўрғонча ҚФЙ, Испанди қишлоғи ҳудудидан, умумий майдони 100 кв.м. бўлган озиқ-овқат дўкони қуриш учун, бошланғич баҳоси – 88 219 сўм, сотилиш баҳоси – 200 000 сўм. 21. Тайлоқ тумани, Қўрғонча ҚФЙ, Испанди қишлоғи ҳудудидан, умумий майдони 100 кв.м. бўлган сартарошхона қуриш учун, бошланғич баҳоси – 88 219 сўм, сотилиш баҳоси – 100 000 сўм. 22. Тайлоқ тумани, Тайлоқ ШФЙ, Тайлоқ шаҳарчаси ҳудудидан, умумий майдони 200 кв.м. бўлган китоб дўкони ва ўқув қуроллари савдо дўкони қуриш учун, бошланғич баҳоси – 176 437 сўм, сотилиш баҳоси – 300 000 сўм.


КАСПАРОВ ЯНА ВИРТУАЛ РАҚИБИГА ҚАРШИ ДОНА СУРМОҚДА\n15 январ 2021, Тошкент вақти: 23:29\nШахмат ўйини қачон пайдо бўлгани ҳақида ҳалигача ҳеч ким аниқ маълумот беролмайди. Айрим манбааларга кўра, шахматнинг пайдо бўлиши эрамиздан аввалги мингинчи йилларга тўғри келади. Афсонада айтилишича уни қандайдир ҳинд математики ўйлаб топган экан. Бир куни шоҳ ўша олимни ўз ҳузурига чорлабди.\n"Хўш бу ихтироинг учун сени нима билан мукофотлай?" – деб сўрабди шоҳ.\nМатематик сира иккиланмай, "Шоҳим, менга сиздан катта мукофот керак эмас. Шахмат доскасининг биринчи қаторининг биринчи катагига битта дон, иккинчи катагига иккита, учинчисига учта ва ҳоказо донларни қўйиб чиқамиз. Менга шахмат доскасининг барча 64 квадратига қўйилган донларнинг квадратлар йиғиндисини берсангиз кифоя" – дея жавоб қайтаради бу марҳаматга.\nҲукмдор гап-бир икки қоп дон ҳақида бораётган бўлса керак, деб хурсанд бўлибди. Кейин шоҳ вазирини чақириб: "Бу одам қанча дон истаяпти ўзи? - дея сўраганида, вазир "Шоҳим, 64 катакдаги донларнинг квадрат йиғиндиси бутун дунёдаги донлар йиғиндисидан-да кўп", - дея жавоб қилади. Хуллас, ҳиндистонлик математик ўз саҳоватини кўрсатмоқчи бўлган шоҳни шу тарзда мот қилибди. Ўшандан бери бу ўйин номи жаҳоннинг кўпгина тилларида шахмат, яъни "шоҳ мот" деб аталиб келинмоқда.\nАммо, бугунги суҳбатимиз шахмат ўйинининг тарихи эмас, балки унинг тобора компютерлашиб бораётган бугуни ва келажаги ҳақида. Бугунги кунда инсон қўли билан яратилган компютерлар ўз яратувчисини мот қилмоқда.\nИнсон ва компютер ўртасидаги шахмат ўйини дастлаб 1997 йилда бўлиб ўтди. Ўшанда жаҳон гроссмэйстери Гарри Каспаров биринчи бор IBM лабораториясида ихтиро қилинган "Deep Blue" компютерига қарши дона сурган эди. Аммо, биринчи ўйиндаёқ аломат компютер 26 юришда жаҳон гроссмэйстерини мот қилган эди.\nАммо, йиқилган курашга тўймас деганларидек, Гарри Каспаров ҳали ҳам компютерни енгиш фикридан қайтмади. Эндиликда унинг рақиби "Deep Blue" эмас, "Deep Junior" компьютеридир.\nЎтган жума Каспаров яна компютерга қарши от суришни бошлади. Ўйиннинг охирги дақиқаларида гроссмэйстер олдида партияни иложи бор қадар дуранг якунлаш вазифаси турарди. Жума кунги ўйин Каспаров уринганидек дуранг натижа билан якун топди. Каспаровнинг айтишича, компютер билан шахмат ўйнаш осон иш эмас. "Виртуал рақибим, - дейди гроссмэйстер, - менинг кичкина хатомдан унумли фойдаланишга ҳаракат қилади. Шунинг учун ҳар қандай майда хато мени катта мағлубиятга элитиши мумкин".\nКаспаровга кўра, инсон билан шахмат ўйнаганда рақибингизни тушунишингиз мумкин, компютерни эса тушуниб бўлмайди. "Жонли рақиб билан шахмат доналарини сурганимда мен уни доим хис қиламан ва шунга қараб сипоҳларни жойлаштиришга уринаман. Аммо компютернинг юришини олдиндан сезиш имконсиз ва ундан ҳар нарсани кутса бўлади," - дейди жаҳоннинг биринчи шахматчиси.\nХалқаро шахмат устаси Георгий Назаровнинг таъкидлашича, компютер билан иложи борича оддий позицияларда ўйнаш керак. Мураккаб позицияларда инсон у билан баҳслашиши жуда қийин.\n"Халқаро гроссмэйстерлар Крамник ва Каспаровлар компютер билан оддий позицияларда ўйнаш кераклигини яхши тушундилар. Чунки компютер бир дақиқада миллион вариантни ўйлаш қобилиятига эга. Инсон эса жисмонан бунга қодир эмас. Фақат оддий позициялар билан компютерни мот қилиш мумкин", - дейди Георгий Назаров.\nСуҳбатдошимиз айтганидек, ўйин давомида Каспаров виртуал рақиби "Deep Junior" ҳужумларига ўзининг энг оддий комбинациялари билан жавоб қайтаришга ҳаракат қилди. Ва 23- юришдаёқ Каспаров сипоҳни отга алмаштириб, ҳужумга ўтишни бошлади. Бироқ шахмат устасининг бу урунишлари натижа бермади. Каспаров 28- юриши билан компютерга дурангни таклиф қилди ва бу таклифини унинг виртуал рақиби қабул қилди. Ҳисоб 3:3. Шунга қарамай ҳеч ким ўйиндан совринсиз чиқмади. Каспаров ва "Deep Junior" ихтирочилари 250 минг доллардан пул мукофотлари оладиган бўлдилар.\nШахмат турнирлари тобора компютерлашиб борар экан, келажакда шахмат гроссмэйстерлари ўрнини оддий темир қутича эгаллаши мумкинлиги айтилмоқда.\n"Пессимистлар фикрича, компютершалув жараёни келажакда шахматнинг барбод бўлишини англатади. Бир неча йилдан сўнг инсонлар уддабуррон компютерларни сотиб оладилар. Бу эса уларнинг фикрлашларига хожат қолдирмайди", - дейди халқаро шахмат устаси Георгий Назаров.\nАммо, кузатувчилар фикрича шахмат қанчалик компютерлашмасин, у ўз анъанавий шаклини йўқотмайди.\n"Велосипед, автомобил ихтиро қилинганидан кейин енгил атлетика, югуриш мусобақалари бекор қилинмадику! Шундай экан шахмат мусобақалари ҳам илгариги холича қолаверади", - дейди халқаро шахмат устаси Георгий Назаров.


"САХОВАТ" БОЗОРИДАГИ МУРУВВАТ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 24 Апрел 2020\tКӯришлар: 330\nАна шундай ярмаркалардан бирига шахсан ўзим гувоҳ бўлдим. "Шанба, якшанба - дам олиш кунлари "Саховат" бозорида ярмарка ўтказилаяпти экан",- деган хабар қулоғимга чалингач, журналистик синчковлигим тутиб, мазкур бозор сари йўл олдим.\nМен келганимда, "Саховат" бозори олд томонидаги майдонда турли кўчма дўконлар, автолавкаларда чинданам савдо қизғин эди. Одамлар навбатда туриб ўзлари истаган маҳсулотларни харид қилишар, сотувчиларнинг ҳам қўли қўлига тегмас, харидорларга ширинсуханлик, хушмуомалалик билан маҳсулотларни тортиб беришарди.\n- Менга 5 кило картошка тортиб юборинг.\n- Сабзидан берворасизми, ака.\n- Янги чиққан пиёздан тортинг…\nХуллас, савдо қизғин. Ул-бул сотиб олаётган харидорлар хурсандлиги уларнинг табассум балқиб турган юзларида намоён эди.\nҚизиғи шундаки, ушбу ярмаркада сотилаётган маҳсулотлар бошқа бозорлардаги нархлардан анча паст эди. Масалан, картошка бошқа жойларда 7-8 сомоний атрофида сотилаётга бўлса, бу ерда 3 ярим сомоний эди. Бошқа маҳсулотлар ҳам шундай.\nУнга талабот ҳамма вақт ҳам юқори. Айниқса, Марказий Осиё халқлари нон маҳсулотларидан ташқари хамир овқатларни кўп истеъмол қилганлиги боис ҳам, бу халқларда унга бўлган эҳтиёж доимо мавжуд.\nКейинги ҳафтада биринчи навли 50 килограммлик бир қоп ун дўконларда 240-245 сомонийдан сотила бошланди. Шу ҳажмдаги иккинчи навдаги уннинг нархи эса, 230 сомонийни ташқил қилди. Ана шундай кезларда пойтахт Душанбенинг "Саховат" бозорида бир қоп биринчи навдаги уннинг 200 сомонийдан сотилаётганлиги аҳоли хурсандчилигига сабаб бўлди.\n- Ярим соатлар атрофида навбатим келди, картошка, сабзи, пиёз ва бошқа кундалик маҳсулотларни арзон нархда сотиб олдим. Уйда ун бўлишига қарамай, бир қоп унни навбатсиз олдим, - дейди ўзини Баҳриддин дея таништирган фуқаро, - чунки ун сотилаётган кўчма дўконлар олдида эса, умуман, навбат йўқ экан.\nБиз суҳбатлашган бошқа кишилар ҳам ушбу ярмарка ташкилотчиларига раҳматлар айтишиб, ўз миннатдорчиликларини билдиришди.\nЧинданам ун сотилаётган автолавкалар олдида навбат, умуман, йўқ эди. Ҳар ким истаганича сотиб олиши мумкин эди. Бу нимадан дарак беради? Бу, республика ҳамда шаҳар ҳукуматлари раҳбариятининг халққа ғамхўрлиги ва мурувватидан дарак беради, албатта.\nДарвоқе, Душанбе шаҳар раиси муҳтарам Рустами Эмомали топшириқлари асосида, нафақат, "Саховат", балки пойтахтнинг бошқа бир қатор бозорларида ҳам ана шундай ярмаркалар амал қилаётган экан. Офарин, дегинг келади шу тобда.


2019 йилги иш вақти календари тасдиқланди | NORMA.UZ\n2019 йилги иш вақти календари тасдиқланди\nБандлик ва меҳнат муносабатлари вазирлиги 2019 йилги иш вақти фондининг тавсия этилаётган ҳисоб-китобини ишлаб чиқди.\nУнда иш ҳафтаси туридан келиб чиққан ҳолда 2019 йилдаги иш кунлари сони ва иш вақти меъёри тўғрисида ахборот берилган. Мазкур маълумотлар ҳар ой, шунингдек чорак, ярим йиллик ва умуман бир йил кесимида кўрсатилган.\nЭслатиб ўтамиз, Президентнинг 12.11.2018 йилдаги ПФ–5574-сон Фармони билан расмий саналарни нишонлаш даврида қўшимча ишланмайдиган кунлар белгиланган ва дам олиш кунлари кўчирилган (шарҳга қаранг).\n«Иш вақти календари» деган норасмий номга ҳам эга бўлган, эътиборга ҳавола этилаётган ҳисоб-китоб кадрлар ишини юритувчи ходимларга ҳам, бухгалтерларга ҳам фойдали бўлади.\nБиринчидан, у иш соатлари ва кунлари, шунингдек дам олиш кунлари сони ҳақида тўлиқ манзарани шакллантиради. Бу табелни тўғри юритиш ва иш вақти мувозанатини назорат қилишда ёрдам беради.\nИккинчидан, корхонада иш вақти ҳисоби қўшиб юритилса ва ҳар бир ходим учун унинг меъёри белгиланган ҳисоб даврига (ой, чорак, ярим йиллик, йил) қараб аниқланса, календарь жуда қўл келади.\nУчинчидан, тавсия этилаётган ҳисоб-китобдаги ахборотдан иш ҳақи, меҳнатга лаёқатсизлик нафақаси ва иш соатларига боғлиқ бўлган бошқа ҳисобланмаларни ҳисоблашда фойдаланиш мумкин.\n2019 йилги иш вақти фондининг тавсия этилаётган ҳисоб-китоби билан бу ерда танишиш мумкин.